Author: durisova
Last saved by: dubovcova katarina

PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: | 2009/KV/1/1/061 | Bratislava 16. decembra 2009

Protimonopolný úrad Slovenskej republiky, odbor dohôd obmedzujúcich súťaž, v správnom konaní číslo 0006/ODOS/2009 začatom dňa 18.03.2009 z vlastného podnetu podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov takto

r o z h o d o l:

I.	Dohoda uzatvorená dňa 29.12.2006 medzi podnikateľmi FM GROUP World Andrzej Trawiński Sp. k., so sídlom ul. Žmigrodzka 247, 51-129 Wroclaw, Poľsko, v správnom konaní zastúpeným Mgr. Andrejom Šoltýsom, advokátom, so sídlom Prievozská 4/A, 821 09 Bratislava a FM Group Sl, s.r.o., so sídlom Do Stošky 576, 010 04 Žilina, v správnom konaní zastúpeným Advokátskou kanceláriou JUDr. Ján Mrázovský & JUDr. Michaela Kojtalová, s.r.o., so sídlom Mariánske nám. č. 2, 010 01 Žilina pod názvom „Dohoda distribučného (obchodného) franchisingu“ je v častiach:
a)	 § 2 ods. 7 v znení: „Franchisingodberateľ sa zaväzuje predávať distribútorom kozmetiku FM a štartovacie zostavy za určené ceny na základe dohodnutých cien v prílohe č. 1 k tejto dohode“ 
a
b)	.....................................................................................................................
.....................[obchodné tajomstvo FM Group Sl,s.r.o.]................................................
......................................................................................................................................

dohodou obmedzujúcou súťaž podľa § 4 ods. 3 písm. a) zákona 136/2001 Z. z. o ochrane hospodárskej súťaže a  o zmene a doplnení zákona Slovenskej národnej rady č. 347/1990 Zb. o organizácií ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá je podľa § 4 ods. 4 tohto zákona zakázaná.

II. 	Podľa § 38 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov Protimonopolný úrad Slovenskej republiky za konanie uvedené v bode I. výrokovej časti tohto rozhodnutia ukladá:

1. 	podnikateľovi FM GROUP World Andrzej Trawiński Sp. k., so sídlom ul. Žmigrodzka 247, 51-129 Wroclaw, Poľsko, pokutu vo výške 7 221,- eur, slovom sedemtisíc dvestodvadsaťjedna eur, (dvestosemnásťtisíc päťstoštyridsaťpäť slovenských korún),

V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v tomto rozhodnutí uvedené v eurách a súbežne sa na informatívne účely uvádzajú aj peňažné sumy v slovenských korunách a to podľa konverzného kurzu 1 EUR = 30,1260 SKK a ďalších pravidiel pre prechod na euro.

2.	podnikateľovi FM Group Sl, s.r.o., so sídlom Do Stošky 576, 010 04 Žilina, pokutu vo výške 6 183,- eur, slovom šesťtisíc jednostoosemdesiattri eur, (jedostoosemdesiatšesťtisíc dvestoosemdesiatštyri slovenských korún),

ktorú sú vyššie uvedení podnikatelia povinní uhradiť do 15 dní odo dňa nadobudnutia právoplatnosti tohto rozhodnutia na účet Protimonopolného úradu Slovenskej republiky č. 7000060793, ID 2487, ŠP 8180, SWIFT SUBASKBX, IBAN kód SK5281800000007000060793, KS 1118, VS 200911061 vedený v Štátnej pokladnici Bratislava.

Odôvodnenie:

(1)	Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), začal koncom roka 2008 prešetrovanie na trhu distribúcie a predaja kozmetiky. V priebehu šetrenia úrad zistil, že podnikateľ FM Group Sl, s.r.o. so sídlom Do Stošky 576, 010 04 Žilina, predchádzajúce sídlo J. Závodského 75, 010 04 Žilina (ďalej len „FM Group Sl, s.r.o.“), má vypracovaný a na svojej internetovej stránke zverejnený cenník produktov obsahujúci dva druhy cien: cenu pre členov Klubu FM a cenu pre nečlenov. Na základe uvedenej informácie úrad začal skúmať či nedošlo k porušeniu zákona formou  dohôd obmedzujúcich súťaž v zmysle § 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“). 
(2)	Úrad sa listom č. 4815/PMÚ SR/2008 zo dňa 5.11.2008 obrátil na FM Group Sl, s.r.o. so žiadosťou o predloženie relevantných podkladov a informácií. Z predložených dokumentov a vyjadrení, ktoré úrad obdržal listom č. 4972/ODOS/2009 zo dňa 12.11.2008 vyplynulo, že FM Group Sl, s.r.o. je výhradným distribútorom (predajcom) kozmetiky FM Group na Slovensku. Okrem toho úrad zistil, že „Všeobecné pravidlá člena predajnej siete FM Group“ obsahujú   

Viď Spis, Príloha č.1.

Viď Spis, Príloha č.2.

......................................................................................................................................
.....................[obchodné tajomstvo FM Group Sl,s.r.o.].................................................
.......................................................................................................................................
(3)	Následne úrad listom č. 5319/PMÚ SR/2008 zo dňa 3.12.2008 požiadal FM Group Sl, s.r.o. o doplnenie podkladov a informácií, okrem iného o predloženie kópie zmluvy o výhradnom dovoze a distribúcii, vrátane všetkých zmien a dodatkov. Po obdržaní predmetnej zmluvy a jej analýze úrad zistil, že zmluva uzatvorená medzi podnikateľom FM GROUP World Andrzej Trawiński Sp. k., so sídlom ul. Žmigrodzka 247, 51-129 Wroclaw, Poľsko, (ďalej len „FM Group World, Sp.k.“) a podnikateľom FM Group Sl, s.r.o. dňa 29.12.2006 pod názvom „Dohoda distribučného (obchodného) franchisingu“ (ďalej len „Dohoda“) obsahuje v § 2 ods. 7 ustanovenie, resp. cenový záväzok týkajúci sa predajnej ceny kozmetiky FM v znení:“ „Franchisingodberateľ sa zaväzuje predávať distribútorom kozmetiku FM a štartovacie zostavy za určené ceny na základe dohodnutých cien v prílohe č. 1 k tejto dohode." 

Viď Spis, Príloha č.3.

(4)	Z predložených podkladov a informácií tiež vyplynulo, že FM Group World, Sp.k. realizuje prostredníctvom predmetnej Dohody odbyt (distribúciu/ predaj) svojich výrobkov na území Slovenska pre konečného spotrebiteľa. Túto činnosť pre FM Group World, Sp.k., spolu s poskytovaním služieb, zabezpečuje FM Group Sl, s.r.o. ako franchisingodberateľ, ktorý organizuje predajnú sieť pre FM Group World, Sp.k., prostredníctvom nezávislých distribútorov – účastníkov tejto (franchisingodberateľom organizovanej) predajnej siete, na území SR. Úrad okrem toho zistil, že Dohoda distribučného (obchodného) franchisingu je v niektorých bodoch prepojená na „Všeobecné pravidlá člena predajnej siete FM Group“ (ďalej len „Všeobecné pravidlá“), ktoré sú pri predaji a reklame kozmetických výrobkov pre distribútorov záväzné. 
(5)	Na základe zistených skutočností zahájil úrad dňa 18.03.2009 z vlastného podnetu podľa § 25 ods.1 zákona správne konanie číslo 0006/ODOS/2009 vo veci možnej dohody obmedzujúcej súťaž uzatvorenej medzi podnikateľmi FM GROUP World, Sp.k. a FM Group Sl, s.r.o. týkajúcej sa určenia cien pre ďalší predaj, tzv. resale price maintenance (RPM).

RPM – vo svojej základnej podstate predstavuje dohodu medzi dodávateľom a odberateľom (napr. výrobcom a distribútorom, veľkoobchodníkom a maloobchodníkom, a pod.), ktorej predmetom je stanovenie ceny alebo cenovej úrovne, ktorú predajca zachová pri predaji výrobku/služby svojim zákazníkom, teda ďalším odberateľom. Takéto ustanovenie obsiahnuté v zmluvách, ktoré počíta so zachovaním určenej ceny pri ďalšom predaji, je vo všeobecnosti považované za striktné obmedzenie voľnosti konania účastníka dohody v neprospech spotrebiteľa.

(6)	Táto skutočnosť bola podnikateľovi FM Group World, Sp.k., oznámená listom č. 1176/1/PMÚ SR/2009 doručeným dňa 23.03.2009 a podnikateľovi FM Group Sl, s.r.o., listom 1176/PMÚ SR/2009 doručeným dňa 20.03.2009.

Viď Spis, Príloha č.13.

Viď Spis, Príloha č.12.

(7)	Podnikateľ FM Group World, Sp.k. predložil dňa 02.04.2009 plnú moc, ktorou splnomocňuje na zastupovanie v predmetnom konaní Mgr. Andreja Šoltýsa, advokáta so sídlom Prievozská 4/A, 821 09 Bratislava. 
(8)	Podnikateľ FM Group Sl, s.r.o. predložil dňa 06.04.2009 plnú moc, ktorou splnomocňuje na zastupovanie v predmetnom konaní Advokátskou kanceláriou JUDr. Ján Mrázovský & Michaela Kojtalová, s.r.o., so sídlom Mariánske nám. č. 2, 010 01 Žilina.

1.	Účastníci konania

(9)	Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (Obchodný zákonník), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
(10)	Podľa § 25 ods. 3 písm. a) zákona účastníkom konania v prípade dohody obmedzujúcej súťaž sú účastníci tejto dohody obmedzujúcej súťaž. Účastníkmi tohto správneho konania sú podnikateľ FM Group World, Sp.k. a podnikateľ FM Group Sl, s.r.o.
FM Group World, Sp.k.
(11)	Predmetom činnosti spoločnosti FM Group World, Sp.k., podľa výpisu z Registra podnikateľov PR vedeného Okresným súdom pre Wroclaw Štátneho súdneho registra pod č. KRS 0000268185, je, okrem iného, výroba kozmetických a toaletných prípravkov, éterických olejov, hygienických a toaletných výrobkov, mydla, pracích prostriedkov a čistiacich a leštiacich prípravkov, veľkoobchod s parfumérskym a kozmetickým tovarom a maloobchod s kozmetickými a toaletnými výrobkami v špecializovaných predajniach.  

Skratka Sp.k. znamená „komanditná spoločnosť“.

Viď Spis, Príloha č. 15.

(12)	Spoločnosť, ako poskytovateľ franchisy, je výrobcom a distribútorom kozmetických výrobkov (na úrovni veľkoobchodu a maloobchodu) pod spoločným názvom FM a obchodnou značkou FM (ďalej len „kozmetika FM“). Tieto na základe dohôd distribučného (obchodného) franchisingu predáva a propaguje výhradne prostredníctvom distribútorov (franchisingodberateľov) pracujúcich v ním organizovanej medzinárodnej predajnej sieti formou priameho predaja na zásadách multilevel marketingu. 

FM Group Sl, s.r.o.
(13)	Predmetom činnosti spoločnosti FM Group Sl, s.r.o., podľa výpisu z Obchodného registra SR vedeného Okresným súdom Žilina, IČO: 36 425 044, je, okrem iného, maloobchodná a veľkoobchodná činnosť v rozsahu voľných živností.

Viď Spis, Príloha č. 14/4.

(14)	Spoločnosť, ako nadobúdateľ franchisy (franchisingodberateľ), je výhradným distribútorom (nákupcom a predajcom) kozmetiky FM prostredníctvom nezávislých distribútorov v ním organizovanej predajnej sieti na území SR, formou priameho predaja na zásadách multilevel marketingu.

2.	Relevantný trh

(15)	Na to aby úrad mohol vec správne posúdiť je treba vymedziť relevantný trh, na ktorom sa prejavujú účinky správania sa účastníkov konania. Úrad sa preto v prvom  rade zaoberal otázkou vymedzenia relevantného trhu. 
(16)	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.
(17)	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. 
(18)	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 
(19)	Relevantný trh po stránke tovarovej, resp. vecnej zahŕňa všetky identické alebo porovnateľné tovary, resp. výrobky, ktoré spotrebitelia považujú za zameniteľné či vzájomne nahraditeľné vzhľadom na ich charakteristické vlastnosti (napr. chuť, vôňa), špecifické rysy (napr. značka, trvácnosť), cenu (vysoká, priemerná, nízka) a predpokladaný účel použitia z hľadiska čo najlepšieho uspokojenia ich potrieb.  
(20)	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
(21)	Relevantný trh je teda primárne potrebné vymedziť z hľadiska tovarového (vecného) a z hľadiska priestorového (geografického) v súvislosti so zameniteľnosťou produktov z pohľadu spotrebiteľa na strane ponuky a dopytu.

2.1.	Vymedzenie tovarového relevantného trhu
(22)	Úrad pri vymedzení výrobkového relevantného trhu zohľadnil nasledovné skutočnosti.
(23)	Konanie účastníkov správneho konania sa týka trhu kozmetických výrobkov. Zmluvný vzťah medzi nimi je upravený predmetnou Dohodou, na základe ktorej FM Group Sl, s.r.o., ako nadobúdateľ franchisy, vystupuje v úlohe výhradného distribútora (nákupcu a predajcu) kozmetiky FM, formou priameho predaja na zásadách multilevel marketingu prostredníctvom distribútorov v ním organizovanej distribučnej sieti na území SR. FM Group Sl, s.r.o. prevádzkuje jeden sklad v Žiline, kde si distribútori pôsobiaci v ním organizovanej predajnej sieti objednávajú výrobky. Ponukové portfólio kozmetických výrobkov v rámci predmetnej Dohody tvoria parfumy, parfumované vody, dezodoranty, deo roll-ony, sprchové gély, telové balzamy, výrobky na holenie a po holení a pod. 

Viď Spis, Príloha č. 2, Katalóg produktov FM GROUP World na rok 2008.

(24)	Vo všeobecnosti možno konštatovať, že existuje široké spektrum rôznych kategórií kozmetických výrobkov, zahŕňajúce výrobky parfumérie, liečebné a krášliace výrobky, ako aj vlasové, toaletné výrobky, výrobky na vnútornú a vonkajšiu hygienu, v rôznej kvalite, rôzneho dizajnu, rozličných značiek a teda aj v odlišných cenových reláciách. Úrad vzhľadom na skutočnosť, že portfólio kozmetiky FM netvorí špeciálna kategória kozmetických výrobkov sa ďalším podrobnejším členením v tomto smere nezaoberal.
(25)	Kľúčovú úlohu pri transfere produktov alebo služieb od výrobcu ku konečnému  zákazníkovi zohráva výber distribučnej stratégie, resp. distribučného kanála. V závislosti od charakteru a povahy výrobku,  intenzity vzťahu so zákazníkom a od úrovne pokrytia trhu sa v súčasnosti uplatňujú štyri základné typy distribučných stratégií, resp. kanálov ktorými sa výrobky dostávajú ku konečnému spotrebiteľovi: intenzívna, selektívna, výhradná (exkluzívna) distribúcia a franchising. 
(26)	Franchising predstavuje osobitnú formu distribučnej stratégie založenú na vytváraní franchisingovévo reťazca od výrobcu až k predajcovi, ktorý zabezpečuje predaj a/alebo poskytovanie služieb konečnému spotrebiteľovi. Stratégia výrobcu je zameraná na budovanie distribučnej/predajnej siete na úrovni maloobchodu. Osobitnosť tejto stratégie spočíva v tom, že súčasne s tovarom, za určitý poplatok a určitých podmienok, je „distribuované“ určité know-how (predajné alebo výrobné) alebo investície, servis k produktu a možnosť využívať overený podnikateľský koncept pre nadobúdateľa franchisy pri predaji tovaru a/alebo poskytovaní služieb. Samotná stratégia je založená hlavne na budovaní imidžu vlastnej značky. 
(27)	V praxi kombináciou činností jednotlivých subjektov zúčastnených na distribúcii tovaru, rôznym delegovaním ich funkcií a rôznou štruktúrou vlastníckych vzťahov vznikajú  v rámci týchto základných distribučných stratégií ich ďalšie rôzne varianty. Napr. franchising býva v praxi najčastejšie realizovaný v kombinácii s výhradnou a/alebo selektívnou distribúciou, keďže takýto spôsob zabezpečí výrobcovi možnosť budovať alebo chrániť imidž značky. 
(28)	Distribučné kanály sa od seba navzájom líšia najmä: 
- rozsahom a spektrom tovaru (rôznorodosť a šírka portfólia ponúkaného tovaru),
- kvalitou ponúkaného tovaru,
- cenou,

Podľa štúdie vypracovanej na objednávku Európskej Komisie, segmentácia výrobkov do distribučných kanálov je spojená s rozdielom medzi priemernými cenami pre daný výrobok. Výrobok určený na časté, resp. opakované použitie je často predávaný v obchodoch so zmiešaným tovarom ako značka A za cenu 100, v lekárňach ako značka B za cenu od 150 do 200, a v parfumériách ako značka C za cenu od 300 do 400. Selektívny distribučný systém v Spoločenstve z pohľadu súťažnej politiky. Prípad parfumérskych a kozmetických výrobkov. André-Paul Weber, CERESSEC 1988.

- výberom značiek (1 vlastná značka alebo obmedzený výber značiek),
- prístupom k zákazníkovi (osobný, neosobný, špeciálny – individuálny a pod.),
- kvalitou prostredia v ktorom sa predaj uskutočňuje. 
(29)	Využitie rôznych distribučných stratégií, resp. kanálov poskytuje konečnému spotrebiteľovi možnosť kúpiť si výrobok v rôznych maloobchodných formátoch, na rôznych miestach, za rôznych podmienok a rôznym spôsobom: 
- priamo v podnikovej predajni alebo vo veľkoobchodnom sklade,
- v klasickom maloobchode, ktorý reprezentujú tzv. kamenné predajne, ktoré pôsobia na trhu buď ako samostatné nezávislé predajne (parfumérie, drogérie, diskontné predajne) alebo ako predajné siete, ktoré tvoria predajne rovnakého maloobchodného formátu (hypermarkety, supermarkety, siete parfumérií, siete drogérií), alebo v obchodných domoch, nákupných centrách, v lekárňach a pod.),
- mimo klasického maloobchodu, priamo od distribútorov, ktorí pracujú pre kozmetické spoločnosti a uskutočňujú priamy predaj, často nazývaný aj osobným predajom, tzv. „face-to-face selling“, alebo obchodom bez stien, 

Znamená, že obchod sa neuskutočňuje v klasickom obchode so všetkými pre neho charakteristickými atribútmi: predajňa, nákupné vozíky, pokladne, sklad atď.

- prostredníctvom e-mail-u, tele-shoppingu alebo internetového predaja, jedná sa o  predaj na diaľku alebo aj tzv. neosobný predaj, kde na rozdiel od prvých troch foriem obchodu bezprostredný kontakt so zákazníkom absentuje.
(30)	Priamy predaj predstavuje v súčasnosti jednu z najefektívnejších foriem predaja kozmetických výrobkov, čo sa týka relácie kvalita/cena. Distribučné náklady tým, že kozmetické spoločnosti nevyužívajú nákladné logistické centrá ale spravidla jeden sklad alebo nízko rozpočtované kontaktné miesta s jedným, dvoma zamestnancami, ktoré zároveň plnia marketingovú funkciu, sú stlačené na minimum. Nákladnú televíznu reklamu alebo reklamné kampane v tomto prípade zabezpečujú samotní distribútori v rámci svojich predajných aktivít. Nie sú potrebné dodatočné náklady súvisiace s prevádzkou klasických obchodov.
 (31)	Priamy alebo osobný predaj na úrovni maloobchodu možno ďalej v závislosti od toho, akým spôsobom je organizovaná štruktúra predaja v praxi a od povahy zárobkových príležitostí, ktoré sú ponúknuté novému priamemu predajcovi, deliť nasledovne:

Comparisons of salespeople in multilevel vs. Single level direct selling organizations, Wotruba, Thomas R. „Journal of Personal Selling & Sales Management“, March 22 2002).

a)	 jednoúrovňový (jednovrstvový) marketing alebo tzv. single level marketing (ďalej len „SLM“) ,  

SLM predstavuje štruktúru predaja v rámci ktorej predajcovia (distribútori) na ňom zúčastnení neškolia a nezískavajú nových ľudí (ďalších predajcov) pre predaj výrobkov, tzn. nevytvárajú svoju „vlastnú“ predajnú sieť. Ich úsilie sa sústreďuje len na predaj výrobku a získanie kompenzácie (provízie), ktorá je založená na ich vlastnom predaji. V praxi to znamená, že províziou (odmenou alebo ziskom) z tejto činnosti je rozdiel medzi cenou za ktorú predajca tovar kúpi od veľkoobchodníka a cenou za ktorú tovar predá konečnému spotrebiteľovi, teda maloobchodnou cenou. Takýto spôsob predaja sa zvykne označovať aj ako tzv. konvenčná štruktúra alebo pyramídový predaj.

b)	viacúrovňový (viacvrstvový) marketing alebo tzv. multilevel marketing (ďalej len „MLM“). Okrem rozdielu v organizácii predaja sa tieto dva systémy priameho predaja odlišujú aj zainteresovanosťou a zodpovednosťou predajcov.   

MLM predstavuje štruktúru predaja v rámci ktorej predajcovia (distribútori) na ňom zúčastnení, na rozdiel od SLM, školia a získavajú ďalších predajcov (distribútorov) a vytvárajú svoju „vlastnú“ predajnú sieť, tzn. ďalšiu, nižšiu úroveň predaja. Získanému novému predajcovi je ponúknutá možnosť kúpiť si výrobok za nižšiu tzv. distribučnú, resp. veľkoobchodnú cenu a predávať za maloobchodnú cenu. Tento predajca na nižšej úrovni má opäť možnosť získavať ďalších ľudí pre predaj výrobku a vytvárať si tak tiež svoju „vlastnú“ predajnú sieť. V závislosti od úspešnosti predaja v sieti pod ním sa predajca posúva z nižšej úrovne na vyššiu. Takýmto spôsobom sa vytvára viac úrovní predaja, ktoré vo svojej celosti tvoria jednotnú maloobchodnú sieť predaja.

Na rozdiel od predajcov (distribútorov) zúčastnených v systéme SLM zárobkom predajcov v MLM systéme, okrem rozdielu medzi nákupnou a predajnou cenou, je aj odmena (provízia) z predaja iných predajcov v sieti pod ním, ktorých získal. Predajcovia v MLM systéme sú sústredení nielen na predaj tovaru, ale majú aj manažérsku a administratívnu zodpovednosť za ľudí získaných do „svojej“ siete.

(32)	Úrad tak na základe vyššie uvedenej analýzy konštatuje, že distribúcia organizovaná formou priameho predaja má špecifické znaky, ktorými sú najmä: 
- skrátenie dodávateľského reťazca a na tomto základe zlepšenie relácie kvalita/cena,
- predaj mimo tradičného obchodného prostredia (obchod bez stien),
- rozsah ponuky a počet značiek (spravidla 1 vlastná značka výrobcu),
- individuálny prístup k zákazníkom,
pričom využíva princípy a zásady MLM, ktoré sú odlišné od SLM systému (rozdielna organizácia predaja, rozdielna zainteresovanosť a zodpovednosť predajcov). Tým sa výrazne odlišuje aj od iných foriem distribúcie a vytvára z hľadiska štruktúry ponuky a dopytu samostatnú, z pohľadu spotrebiteľa nezameniteľnú formu distribúcie. Z tohto dôvodu úrad ako tovarový relevantný trh vymedzil pre účely tohto konania trh distribúcie kozmetických výrobkov organizovaný formou priameho predaja systémom multilevel marketingu.

2.2. Geografický relevantný trh
(33)	Z hľadiska geografického úrad vymedzil relevantný trh ako trh Slovenskej republiky, nakoľko sa jedná o územie, na ktorom sú súťažné podmienky distribúcie/predaja kozmetických výrobkov také homogénne, že toto územie je možné odčleniť od ostatných území s odlišnými súťažnými podmienkami. 
(34)	Úrad prihliadal najmä k územnej dostupnosti tovaru pre spotrebiteľa a tiež k službám, resp. servisu, ktorý mu je poskytovaný pri nákupe kozmetiky FM formou priameho predaja (predvedenie – odborná prezentácia výrobkov a ich charakteristík, individuálny prístup a pod.). Vo všeobecnosti možno povedať, že pre slovenského spotrebiteľa by bol nákup kozmetiky na území mimo Slovenska menej výhodný, hlavne z dôvodu ďalších nákladov, napr. na cestovanie. 

2.3.	Situácia na trhu kozmetiky - ponuka a dopyt
(35)	Ponuka kozmetiky na Slovensku je v súčasnosti ovplyvnená hlavne silným a širokospektrálnym dovozom zo zahraničia. Dominuje na ňom kozmetika rôznych globálne známych značiek veľkých nadnárodných koncernov (napr. Coty, Dior, Max Factor, Yves Saint Laurent, L´Oreal, Vichy, AVON, Oriflame, Amway, Yves Rocher, atď.) Veľa kozmetiky sa na Slovensko taktiež dováža z Poľska, Maďarska či Slovinska. Tlak dovozov na slovenských výrobcov kozmetiky zosilňujú aj ďalší globálni výrobcovia ako Johnson & Johnson, Unilever, Gillette či Nivea Beiersdorf, ktorí výrobky dovážajú zo západnej Európy. Miesto na tuzemskom trhu si tradične udržiavajú aj českí výrobcovia. Celkový dovoz zo zahraničia možno ilustrovať dostupnou štatistikou v oblasti dovozu a vývozu. Kým v roku 2004 sa na Slovensko doviezla kozmetika v hodnote 3 611 069 tis. Sk v roku 2008 dovoz kozmetických výrobkov vzrástol o viac ako 35% na 4 890 279 tis. Sk.  Pokiaľ ide o domácu výrobu kozmetiky, túto na Slovensku v súčasnosti vyrábajú traja domáci výrobcovia - AB Kozmetika, de Miclén a spoločnosť Herba Drug. 

Viac značiek na pultoch tuzemských obchodov priniesol vstup do Európskej únie. Po začlenení Slovenska do jednotného európskeho trhu nemusia importéri kozmetiky certifikovať dovezené výrobky. Tovar ponúkaný v slovenských obchodoch sa tak nelíši od ponuky na pultoch v iných krajinách. Kozmetickým koncernom odpadla povinnosť hodnotenia bezpečnosti dovezených výrobkov, keď ju už predtým spravili doma. Súvisí to s úpravou našej legislatívy na štandard únie.

Tovarová štruktúra dovozu a vývozu je členená podľa skupín klasifikácie produkcie. Podľa tejto klasifikácie kozmetika zahŕňa toaletné prípravky a parfumy.

Zdroj: Štatistický úrad SR, Zahraničný obchod

(36)	Na slovenskom trhu dnes nájdeme veľké množstvo spoločností ponúkajúcich široký sortiment kozmetických výrobkov rozličných značiek. Štruktúra ponuky je determinovaná hlavne spôsobom, resp. distribučnými kanálmi, ktorými sa kozmetické výrobky dostávajú od výrobcu k spotrebiteľovi a z tohto dôvodu sú spotrebiteľovi dostupné aj v rôznych maloobchodných formátoch a v rôznom rozsahu, resp. sortimentnej skladbe. Charakteristickou črtou ponukovej stránky v súčasnosti sa stáva rôznorodosť tovaru a maloobchodných formátov kombinovaná s veľkou hustotou týchto sietí čo poskytuje spotrebiteľovi možnosť optimálneho výberu nákupov podľa jeho potrieb, želaní a možností (napr. siete hypermarketov, supermarketov, nákupné centrá, špecializované siete parfumérií, drogérií, siete priamych predajcov kozmetiky a pod.). Možno konštatovať, že trhové prostredie, počet subjektov (výrobcov, dovozcov, distribútorov na úrovni veľkoobchodu a maloobchodu) a hlavne úroveň rozvoja obchodu na Slovensku už eliminoval problém s nedostatočnou ponukou kozmetických tovarov. 

2.4.	Situácia v priamom predaji na trhu SR
(37)	Vzhľadom na predmet konania a vymedzený relevantný trh sa úrad podrobnejšie zaoberal situáciou na trhu priameho predaja kozmetiky na Slovensku. Čo sa však týka počtu subjektov, objemov predaja a podrobnejších informácií o tomto trhu, ale aj všeobecne o trhu kozmetiky, štatistika v tomto smere u nás absentuje. 
(38)	Lídrami v priamom predaji na Slovensku sú kozmetické spoločnosti. Jednotkou v tomto smere je spoločnosť Avon Cosmetics, ktorá je na špičke v priamom predaji aj celosvetovo. Na druhom mieste je Oriflame Slovakia. Obidve spoločnosti predávajú rovnaký sortiment výrobkov a rovnakým spôsobom, tzn.  formou priameho predaja na zásadách MLM. Okrem toho existujú na Slovensku ďalšie spoločnosti, ktoré sa taktiež zaoberajú priamym predajom kozmetiky. Patria medzi ne napríklad: Amway Slovensko, L´Oréal, LR Health & Beauty Systems, Yves Rocher a ďalšie. Produkty týchto firiem sa v kamenných obchodoch kúpiť nedajú. 
(39)	Dodávky kozmetiky formou priameho predaja sa realizujú plošne a v širokej škále značiek, kvalitatívnych charakteristík, v rôznych cenových reláciách, či rôznych baleniach, na celom území Slovenska viacerými spoločnosťami. Pomimo domácej výroby existujú silné dovozy konkurenčných značiek nielen na uvedenom relevantnom trhu, ale vo všeobecnosti na trhu kozmetiky. Dostupnosť kozmetiky tak nie je z hľadiska uspokojenia potrieb spotrebiteľa na území Slovenska ničím limitovaná.

2.5.	Postavenie podnikateľa FM Group World, Sp.k. na relevantnom trhu
(40)	Úrad sa pri vymedzení postavenia podnikateľa na relevantnom trhu riadil Oznámením Komisie - Pokynmi pre používanie vertikálnych obmedzení (ďalej len „Pokyny pre používanie vertikálnych obmedzení“), ktoré stanovujú osobitný režim pre výpočet podielu v prípade vertikálnych dohôd a ktoré, okrem zmluvnej dodávky tovaru, obsahujú aj ustanovenia o právach duševného vlastníctva, ktoré uľahčujú kupujúcemu, teda podnikateľovi FM Group Sl, s.r.o., predaj zmluvného tovaru jeho odberateľom, resp. ďalším predajcom (distribútori pôsobiaci v predajnej sieti FM Group Sl, s.r.o.) na úrovni maloobchodu. To znamená, že tento režim sa vzťahuje aj na dohody franchisingového typu. Predmetná Dohoda je dohodou vertikálnou, dohodou distribučného (obchodného) franchisingu, ktorá tak, okrem podmienok dodávok zmluvného tovaru, obsahuje tiež ustanovenia o právach duševného vlastníctva.

Úradný vestník Európskej Komisie C 291, 13010/2000.

(41)	V zmysle bodu (95) Pokynov pre používanie vertikálnych obmedzení rozhodujúci v tomto prípade je podiel dodávateľa (FM Group World, Sp.k.) na trhu, na ktorom tovar predáva. Nakoľko jediným odberateľom jeho tovaru v SR je spoločnosť FM Group Sl, s.r.o., z tohto dôvodu tržby, resp. hodnotu tovaru na účely výpočtu trhového podielu FM Group World, Sp.k. predstavuje obrat, resp. tržby FM Group Sl, s.r.o.za predaj tovaru na úrovni maloobchodu. Rovnaký prístup pre výpočet trhových podielov úrad uplatnil aj na účely výpočtu podielu konkurentov.
(42)	Z údajov o tržbách uvedených v tabuľke, ktoré úrad získal od spoločností pôsobiacich na vymedzenom relevantnom trhu ako priami konkurenti podnikateľa FM Group World, Sp.k., vyplýva, že rozhodujúci podiel na trhu SR majú dve spoločnosti: spoločnosť AVON s tržbami vo výške viac ako 1 019 mil. Sk a s podielom takmer 46% a spoločnosť Oriflame s tržbami viac ako 690 mil. Sk a podielom viac ako 31%. Podiel podnikateľa FM Group World, Sp.k. na území Slovenska, podľa výpočtov úradu, dosiahol 2,80%. Celkový počet aktívnych distribútorov, tzn. tých, ktorí sa zaoberajú predajom kozmetiky, ako vyplynulo z dostupných informácií, dosiahol v roku 2008 na Slovensku viac ako 100 000 osôb, pričom väčšina z nich pracuje pre spoločnosti AVON a Oriflame.

V súčasnosti pôsobí na trhu SR 8 takýchto spoločností.

(43)	Konkurencia medzi jednotlivými predajcami kozmetiky prebieha predovšetkým v získavaní nových distribútorov, a to prostredníctvom ponuky čo najvýhodnejších podmienok spolupráce zo strany dodávateľa kozmetiky, vo forme rôznych finančných (výška provízíí, bonusy a pod.) a materiálnych výhod (možnosť vecnej výhry ako odmena za dosiahnutie určitej výšky predaja alebo získanie určitého počtu nových klientov), cenových a iných podmienok za ktorých distribúciu uskutočňujú.

3. Zistené skutočnosti

3.1.	Skutočnosti zistené v rámci šetrenia
(44)	Ako už bolo uvedené vyššie úrad začal koncom roka 2008 prešetrovanie na trhu distribúcie a predaja kozmetiky. V priebehu šetrenia úrad zistil, že podnikateľ FM Group Sl, s.r.o. má vypracovaný a na svojej internetovej stránke zverejnený cenník produktov – kozmetiky FM - obsahujúci dva druhy cien: cenu pre členov Klubu FM a cenu pre nečlenov. 
(45)	Na základe tohto zistenia sa úrad svojím listom č. 4815/PMÚ SR/2008 zo dňa 5.11.2008 obrátil na FM Group Sl, s.r.o. so žiadosťou o predloženie relevantných podkladov a informácií. Z predložených dokumentov a vyjadrení, ktoré úrad obdržal listom č. 4972/ODOS/2009 zo dňa 12.11.2008 vyplynulo, že FM Group Sl, s.r.o. je výhradným dovozcom a distribútorom (predajcom) kozmetiky FM Group na Slovensku a tieto výrobky sa predávajú len v predajnej sieti organizovanej FM Group Sl, s.r.o. „Sme výhradným dovozcom a predajcom kozmetiky FM Group na Slovensku, s našim vedomím výrobky značky FM nepredávajú žiadne iné parfumérie, drogérie a obchodné reťazce.“ Okrem toho úrad zistil, že „Všeobecné pravidlá člena predajnej siete FM Group“ obsahujú [obchodné tajomstvo FM Group Sl,s.r.o.].

Viď Spis, Príloha č.1.

Viď Spis, Príloha č.2.

Viď Spis, Príloha č. 2.

Člen predajnej siete FM Group vystupuje zároveň v pozícii distribútora kozmetických výrobkov, ktoré distribuuje ďalej, smerom ku konečnému spotrebiteľovi, formou viacúrovňového, tzv. multilevel marketingu a zároveň sa stáva aj členom Klubu FM Group a to na základe odporúčania už platného účastníka Klubu.

(46)	Z predložených podkladov: platný katalóg výrobkov FM – „Katalóg vôní“ na rok 2008 (ďalej len „Katalóg vôní“); Cenník výrobkov platný pre Slovenskú republiku od 1.8.2008 (ďalej len „Cenník“), ktorý bol v čase šetrenia uvedený aj na internetovej stránke; distribútorské zmluvy s 10 najväčšími distribútormi čo do obratu a Všeobecné pravidlá, ako aj z poskytnutých odpovedí ďalej vyplynulo:
- platný Katalóg vôní spolu s marketingovým plánom je jediným akceptovateľným zdrojom informácií pri predaji a reklame produktov značky FM,
- systém MLM umožňuje registrovaným členom nakupovať výrobky FM za členské ceny a zároveň im dáva možnosť registrovať ďalších členov do svojej siete, ktorí tiež budú nakupovať výrobky za členské ceny. Z tejto činnosti im prináleží určitá provízia,
- cenník výrobkov obsahuje dva druhy cien: ceny pre registrovaných členov v sieti FM Group a ceny pre nečlenov,
- distribútorské zmluvy obsahujú na konci ustanovenie, na základe ktorého je distribútor povinný oboznámiť sa s pravidlami platnými pre člena Klubu FM a zaväzuje sa ich dodržiavať,
- z bodu 32 Všeobecných pravidiel vyplýva, že: „Všeobecné pravidlá sú dodatkom k zmluve Člena Klubu o členstvo (Distribútorskej zmluve) v Predajnej Sieti FM Group organizovanej spoločnosťou FM Group World“, pričom Všeobecné pravidlá, okrem iného, stanovujú, že [obchodné tajomstvo FM Group Sl,s.r.o.].
(47)	Následne úrad listom č. 5319/PMÚ SR/2008 zo dňa 03.12.2008 požiadal FM Group Sl, s.r.o. o doplnenie podkladov a informácií, okrem iného, o predloženie kópie zmluvy o výhradnom dovoze a distribúcii, vrátane všetkých zmien a dodatkov. Z predloženej Dohody uzatvorenej medzi FM GROUP World, Sp.k. a FM Group Sl, s.r.o. dňa 29.12.2006 úrad zistil, že Dohoda v § 2 ods. 7 obsahuje záväzok, ktorým sa FM Group Sl, s.r.o., ako franchisingodberateľ zaväzuje voči FM Group World, Sp.k., ako poskytovateľovi franchisy: „predávať distribútorom kozmetiku FM a štartovacie zostavy za určené ceny na základe dohodnutých cien v prílohe č. 1 k tejto dohode“. Na základe predmetnej Dohody, FM Group Sl, s.r.o. organizuje a zabezpečuje v rámci ním organizovanej predajnej siete distribúciu/predaj kozmetiky FM pre FM Group World, Sp.k. na území SR a to výlučne cez distribútorov zúčastnených v tejto sieti. 

Viď Spis, Príloha č. 3.

(48)	S cieľom zistiť, akým spôsobom a za aké ceny sa kozmetika FM v predajnej sieti FM Group Sl, s.r.o. predáva, úrad svojimi listami č. 467/PMÚ SR/2009 – 467/6/PMÚ SR/2009 zo dňa 04.02.2009 požiadal 7 najväčších distribútorov (z hľadiska obratu) zapojených do distribučného systému v rámci predajnej siete FM Group Sl, s.r.o. o predloženie cenníkov, za ktoré nakupujú, resp. predávajú kozmetické výrobky od FM Group Sl, s.r.o. Z odpovedí jednotlivých oslovených distribútorov vyplynulo nasledovné:

Viď Spis, Príloha č. 5.

Viď Spis, Príloha č. 6 – 11.

- všetci oslovení distribútori sú registrovaní členovia Klubu FM Group,
- ich úlohou je budovanie samospotrebiteľskej siete formou získavania nových členov do Klubu FM, ktorí sa následne stávajú registrovanými spotrebiteľmi produktov FM a majú právo nakupovať všetky výrobky za členské ceny priamo z distribútorského skladu v Žiline, 
- za túto činnosť distribútori získavajú provízie, ktoré sú vypočítavané na základe marketingového plánu a vyplácané mesačne, 
- výrobky kupujú od FM Group Sl, s.r.o. za členské ceny stanovené v cenníku FM Group Sl, s.r.o. na internetovej stránke. Traja z nich predložili cenníky totožné s cenníkom zverejneným (v čase šetrenia – pozn. úradu) na internetovej stránke FM Group Sl, s.r.o., ostatní sa naň odvolali.

Viď Spis, Príloha č. 6,7,8.

3.2.	Skutočnosti zistené v rámci správneho konania
(49)	Na základe zistených skutočností zahájil úrad dňa 18.03.2009 správne konanie voči podnikateľom FM Group World, Sp.k. a FM Group Sl, s.r.o. vedené pod číslom 0006/ODOS/2009 vo veci možnej dohody o určení cien pre ďalší predaj. Listami č. 1176/PMÚ SR/2009 a č. 1176/1/PMÚ SR/2009 zaslal úrad účastníkom konania oznámenie o začatí konania a vyžiadal si výpis z obchodného registra a obrat s fotokópiou výkazu ziskov a strát za rok 2008.

Viď Spis, Príloha č. 12 a 13.

(50)	Spolu s predloženými podkladmi, ktoré úrad obdržal od FM Group World, Sp.k. dňa 02.04.2009, spoločnosť uviedla nasledovné: “Rozumieme, že PMÚ má obavy, že niektoré ustanovenia Dohody by mohli byť v rozpore s § 4 Zákona.“ Zároveň vyjadrila ochotu poskytnúť potrebné vysvetlenia a plne s úradom v priebehu konania spolupracovať. 

Viď Spis, Príloha č. 15.

(51)	Vzhľadom na potrebu doplnenia podkladov si úrad svojim listom č. 1459/PMÚ SR/2009 zo dňa 07.04.2009 vyžiadal od právneho zástupcu FM Group Sl, s.r.o. niektoré ďalšie relevantné informácie potrebné pre komplexné posúdenie zakázaného konania. Z predložených podkladov a informácií vyplynulo, že dňa 28.01.2008 bola podpísaná medzi FM Group World, Sp.k. a FM Group Sl, s.r.o. Zmluva o zavedení motivačného programu „Prémia za udržanie pozície“, ktorá spolu s jej prílohami bola úradu zároveň predložená.

Viď Spis, Príloha č. 17.

(52)	Dňa 04.05.2009 obdržal úrad od právneho zástupcu FM Group Sl, s.r.o. aktualizovaný znalecký preklad predmetnej Dohody s nasledovným odôvodnením: „Vzhľadom k tomu, že v prípade pochybnosti jazykovej – gramatickej interpretácie obsahu zmluvy v zmysle § 13 ods. 4 zmluvy medzi poľskou a anglickou verziou, je záväzná poľská jazyková verzia, bol pre účely správneho a objektívneho posúdenia obsahu tejto zmluvy zabezpečený aktualizovaný znalecký preklad tejto zmluvy, ktorý Vám pre účely predmetného konania zasielame v prílohe.“ 

Viď Spis, Príloha č. 19.

(53)	Úrad porovnaním oboch predložených prekladov zmlúv zistil, že obidva predložené preklady Dohody sú opatrené tlmočníckou doložkou rovnakého prekladateľa a že zmeny v texte porovnávaných dohôd sú len nepodstatného charakteru (zmena slovosledu, slovných tvarov, pádov, výrazov, ktoré nemenia pôvodný význam textu), tzn., že skutočnosť, či by úrad posudzoval v predmetom konaní pôvodný alebo aktualizovaný preklad by žiadnym zásadným spôsobom neovplyvnila a nezmenila charakter a povahu možného porušenia zákona.
(54)	Vzhľadom na skutočnosť, že platný Katalóg vôní spolu s marketingovým plánom, ako je uvedené vyššie, sú jediným akceptovateľným zdrojom informácií pri predaji a reklame produktov značky FM, si úrad svojim listom č. 3027/PMÚ SR/2009, okrem iného, vyžiadal od FM Group Sl, s.r.o. marketingový plán. Po obdržaní odpovede spolu s požadovanými podkladmi úrad zistil, že marketingový plán vypracovaný pod hlavičkou FM Group World, Sp.k., predstavuje prílohu č. 2 k Dohode, pričom FM Group Sl, s.r.o. ako franchisingodberateľ sa v zmysle § 2 ods. 3 Dohody zaväzuje organizovať predaj a poskytovanie služieb prostredníctvom predajnej siete distribútorov organizovanej franchisingodberateľom na území Slovenska za podmienok uvedených v prílohe č. 2 k tejto Dohode, tzn. za podmienok uvedených v marketingovom pláne. 

Viď Spis, Príloha č. 23.

(55)	Z dôvodu potreby identifikácie postavenia FM Group World, Sp.k. z hľadiska prepojenia s inými spoločnosťami, ako  aj potreby vyjasnenia niektorých pojmov a vzájomných súvislostí v rámci franchisingovej spolupráce medzi FM Group World, Sp.k. a FM Group Sl, s.r.o. úrad dňa 19.08.2009 telefonicky kontaktoval právneho zástupcu FM Group World, Sp.k. Faxom zo dňa 02.09.2009 obdržal odpoveď z ktorej vyplynulo nasledovné:

Viď Spis, Príloha č. 38.

- FM Group World, Sp.k. nie je kontrolovaná žiadnym iným podnikateľom a spolupracuje so 45 nezávislými obchodníkmi, ktorí nie sú majetkovo prepojení s FM Group World, Sp.k.;
- termín predajná sieť „FM Group“ označuje celý franchisingový systém nezávislých podnikateľov, ktorý je organizovaný spoločnosťou FM Group World, Sp.k. a do ktorého sa zapájajú jednotliví distribútori. V niektorých ustanoveniach Všeobecných pravidiel je FM Group World, Sp.k. s distribútormi priamo prepojená distribútorskou zmluvou (napr. bod 1. Všeobecných pravidiel);
- zároveň bolo zdôraznené, „že momentálne prebieha príprava nových všeobecných pravidiel, ktoré by mali byť jasnejšie a samozrejme plne v súlade s protimonopolným právom“.
(56)	Za účelom posúdenia úrovne konkurencie na trhu kozmetických výrobkov predávaných formou priameho predaja na zásadách MLM si úrad vyžiadal od konkurenčných podnikov informácie relevantné pre výpočet trhového podielu, od ktorého sa odvíja ich postavenie na predmetnom relevantnom trhu. Získanie informácie tohto druhu malo pre úrad dvojaký význam. Na jednej strane na účely posúdenia intenzity medziznačkovej súťaže a jej vplyvu na vnútroznačkovú súťaž. A na strane druhej pre potrebu kvantifikácie rozsahu, reálnych dopadov Dohody na hospodársku súťaž a posúdenie závažnosti protisúťažného konania. 

Viď Spis, Príloha č. 24 – 24/8.

Z pohľadu ochrany hospodárskej súťaže a v súlade s Pokynmi pre posudzovanie vertikálnych obmedzení sa v závislosti od konkrétnych podmienok na trhu uplatňuje prístup, že pokiaľ sú konkurenčné podniky dostatočne silné, znamená to, že prípadné obmedzenie súťaže v rámci značky (intra-brand competition) je vyvážené dostatočnou súťažou medzi značkami.

(57)	Na základe predložených obratov od konkurencie úrad zistil, že dvaja najväčší konkurenti – spoločnosť AVON a spoločnosť Oriflame – majú na vymedzenom relevantom trhu spoločný podiel takmer 80%, pričom na trhu existujú minimálne ďalší štyria konkurenti, ktorí majú podiel na trhu vyšší ako podnikateľ FM Group World, Sp.k. Vzhľadom k rozvinutej súťaži medzi značkami na relevantnom trhu považuje úrad dopad reálneho konania FM Group World, Sp.k. a FM Group Sl, s.r.o. za nízky. Okrem toho, ako vyplýva zo zistení úradu, po vstupe FM Group World, Sp.k. na územie SR sa na predmetnom relevantom trhu etablovala ďalšia spoločnosť – SAY International. To znamená, že na trhu existuje priestor na vstup ďalších konkurentov. 

V uvedenej súvislosti pozri napr. rozhodnutie španielskeho súťažného orgánu č. 618/06 vo veci Logimail/Unipost v ktorom bolo zdôraznené, že vnútroznačková súťaž je dôležitá len vtedy, ak franchisor má dostatočnú trhovú silu na to, aby zabránil vstupu konkurentov na trh.

3.3.	Ďalší priebeh konania
(58)	Dňa 17.09.2009 sa na pôde úradu konalo stretnutie zástupcov úradu s právnymi zástupcami účastníkov konania, Mgr. Andrejom Šoltýsom právnym zástupcom podnikateľa FM Group World, Sp.k. a JUDr. Michaelou Kojtalovou, ako predstaviteľkou právneho zástupcu FM Group Sl, s.r.o., Advokátskej kancelárie  JUDr. Ján Mrázovský & JUDr. Michaela Kojtalová. Na stretnutí boli prejednané ustanovenia obsiahnuté v Dohode a Všeobecných pravidlách, ktoré sú z pohľadu zákona protisúťažné a zakázané, bol objasnený princíp ukladania pokút za porušenie zákona a  možnosti riešenia.
(59)	Dňa 02.11.2009 pod evidenčným číslom 4017/ODOS/2009 bolo úradu prostredníctvom právneho zástupcu FM Group Sl, s.r.o., doručené „Vyjadrenie k oznámeniu o začatí konania“ v ktorom účastník konania:

Viď Spis, Príloha č. 58.

- akceptuje ako porušenie § 4 zákona ustanovenie § 2 ods. 7 Dohody, t.j. uznáva, že došlo k porušeniu § 4 zákona priamym alebo nepriamym určením cien tovaru pri distribúcii kozmetiky FM v rámci FM Group Slovensko,
-.....................................................................................................................................
.....................[obchodné tajomstvo FM Group Sl,s.r.o.].................................................
.......................................................................................................................................
(60)	Prílohu predmetného vyjadrenia tvorí:
- dodatok k Dohode distribučného (obchodného) franchisingu zo dňa 02.10.2009, ktorým účastníci konania, ako zmluvné strany Dohody, „v plnom rozsahu odvolávajú ustanovenie § 2 ods. 7 Zmluvy bez jeho nahradenia“,
- prepracované Všeobecné pravidlá člena predajnej siete FM Group, v ktorých zakázané ustanovenie o cenách [obchodné tajomstvo FM Group Sl, s.r.o.] bolo nahradené bodom 1.2. v nasledovnom znení: „Katalógová cena je doporučená cena na výrobok FM GROUP pre konečného odberateľa.“
(61)	FM Group Sl, s.r.o. zároveň vo svojom vyjadrení požiadal úrad, aby pri rozhodovaní o uložení sankcie zohľadnil nasledovné poľahčujúce okolnosti:
- predmet správneho konania je prvým porušením zákona zo strany spoločnosti,
- [obchodné tajomstvo FM Group Sl, s.r.o.],
- [obchodné tajomstvo FM Group Sl, s.r.o.],
- poskytnutie úradu všetkej požadovanej súčinnosti v rámci konania. 
(62)	Dňa 13.11.2009 listom s evidenčným číslom 4208/ODOS/2009 bolo úradu prostredníctvom právneho zástupcu FM Group World, Sp.k. doručené vyjadrenie, v ktorom účastník konania uznáva a akceptuje porušenie ustanovenia § 4 zákona, pričom ako porušenie uviedol znenie článku 2, odsek 7 Zmluvy a omylom znenie čl. 20 (namiesto [obchodné tajomstvo FM Group Sl, s.r.o.] – pozn. úradu) Všeobecných pravidiel. Prílohu č. 1 predmetného vyjadrenia tvorí:

Viď Spis, Príloha č. 59

- dodatok k Dohode distribučného (obchodného) franchisingu zo dňa 02.10.2009, ktorým účastníci konania, ako zmluvné strany Dohody, „v plnom rozsahu odvolávajú ustanovenie § 2 ods. 7 Zmluvy bez jeho nahradenia.“
(63)	FM Group World, Sp.k. ďalej vo svojom vyjadrení žiada úrad o možnosť zváženia nasledovných poľahčujúcich okolností pri ukladaní pokuty:
- ide o prvé porušenie zákona zo strany FM Group World,
- cieľom dohody nikdy nebolo obmedzovanie súťaže a dohoda nikdy nebola uvedená do praxe,
- aktívna spolupráca FM Group World s úradom počas vyšetrovania, 
- protisúťažné ustanovenia boli zo zmluvy a Všeobecných pravidiel odstránené ešte pred rozhodnutím PMÚ, 
- nízky obrat FM Group World na území SR.
(64)	Dňa 23.11.2009 listom s evidenčným číslom 4340/ODOS/2009 bola úradu prostredníctvom právneho zástupcu FM Group World, Sp.k., doručená oprava chybného odkazu uvedeného v liste zo dňa 13.11.2009, tak, že chybné odkazy na čl. 20 Všeobecných pravidiel boli zmenené na správne odkazy na [obchodné tajomstvo FM Group Sl, s.r.o.], čo účastník konania premietol aj do svojho vyjadrenia k porušeniu zákona: „FM Group World uznáva a akceptuje, že znenie článku 2, odsek 7 Zmluvy a [obchodné tajomstvo FM Group Sl, s.r.o.] Pravidiel porušuje ustanovenia § 4 zákona.“

Viď Spis, Príloha č. 60

(65)	Nakoľko úrad nemohol dodržať termín na vydanie rozhodnutia do 20. septembra 2009, v zmysle § 30 zákona požiadal predsedníčku úradu listom č. IL-61/ODOS/2009 zo dňa 20. augusta 2009 o predĺženie lehoty potrebnej na vydanie rozhodnutia do 20. decembra 2009. Táto skutočnosť bola účastníkom konania oznámená listami č. 3064/PMÚ SR/2009 a  3065/PMÚ SR/2009 zo dňa 21. augusta 2009. 

Viď Spis, Príloha č.26 a 27

4.	Distribučný systém vytvorený na základe Dohody distribučného (obchodného) franchisingu - analýza zistených skutočností

4.1.	Vymedzenie pojmu „distribučný (obchodný) franchising“
(66)	Úrad sa ďalej zameral na analýzu distribučného systému vytvoreného na základe Dohody uzatvorenej medzi FM Group World, Sp.k. a FM Group Sl, s.r.o. vo väzbe na konkrétne zmluvné podmienky obsiahnuté v Dohode, v jej prílohách a ostatných s ňou súvisiacich dokumentoch. Úrad zároveň posudzoval vzájomné vzťahy pri realizácii distribúcie/predaja kozmetiky FM medzi účastníkmi tohto distribučného systému, tzn. medzi FM Group World, Sp.k., FM Group Sl, s.r.o. a distribútormi pôsobiacimi v ním organizovanej distribučnej sieti. Určujúcu úlohu v tomto smere zohrávajú vlastnícke vzťahy. Úrad pri tom vychádzal zo skutočnosti, že predmetná Dohoda uzatvorená medzi FM Group World, Sp.k. a FM Group Sl, s.r.o. je franchisingovou zmluvou. 

Na účely predmetnej analýzy sa úrad zaoberal vymedzením podstaty takých základných pojmov ako franchising, distribučný, obchodný franchising, franchisa, franchisor, franchisant, distribučný systém a pod.

(67)	V tejto súvislosti treba uviesť, že franchisingová zmluva nie je upravená ako samostatný zmluvný typ v Obchodnom zákonníku. Legislatívne podmienky franchisingu sú na Slovensku na porovnateľnej úrovni ako v Česku i v Európskej únii. Franchisingová zmluva je tak zmluvou "sui generis" - nepomenovanou zmluvou. Chýbajúcu právnu úpravu nahrádza Európsky etický kódex Európskej franchisingovej federácie, ktorá sa vo všeobecnosti považuje za vôbec najvýstižnejšiu a najkomplexnejšiu.
(68)	Franchising podľa Európskej franchisingovej federácie predstavuje „marketingový  (odbytový) systém, prostredníctvom ktorého sa uvádza na trh tovar a/alebo služby a/alebo technológie. Opiera sa o úzku a nepretržitú spoluprácu právne a finančne samostatných a nezávislých podnikov, franchisora a jeho franchisantov (nadobúdateľov franchisy). Franchisor zaručuje svojim franchisantom právo a zároveň im ukladá povinnosť uskutočňovať obchodnú činnosť v súlade s jeho koncepciou. Toto právo franchisanta oprávňuje a zároveň zaväzuje využívať za priamu alebo nepriamu úplatu meno franchisorovej firmy alebo ochrannú známku alebo servisnú známku alebo iné práva priemyselného alebo duševného vlastníctva, ako aj know-how, hospodárske a technické metódy a procedurálny systém v rámci a po dobu trvania písomnej franchisovej zmluvy za týmto účelom uzatvorenej medzi stranami a za trvalej obchodnej a technickej podpory zo strany franchisora“.

Nemecký franchisingový zväz napríklad definuje franchising ako vertikálne - kooperatívne organizovaný odbytový systém právne samostatných podnikateľov na báze dlhodobých zmluvných záväzkov. Tento systém vstupuje na trh jednotne a vytvára sa prostredníctvom vzájomného plnenia partnerov patriacich do jedného systému a kontrolným systémom. Franchisant vystupuje vo vlastnom mene a na vlastný účet.
Definícia franchisingu podľa Britskej franchisingovej asociáce používa nasledovnú formuláciu: „Franchising je licenčná zmluva uzatvorená mezi poskytovateľom - franchisorom na strane jednej a nadobúdateľom - franchisantom na strane druhej. Okrem iného definícia zdôrazňuje, že táto zmluva „Nie je obchodnou zmluvou medzi holdingovou spoločnosťou a jej dcérskou spoločnosťou, ani zmluvou medzi dcérskymi spoločnosťami jedinej holdingovej spoločnosti, ani zmluvou medzi samostatným podnikateľom a spoločnosťou, ktorú kontroluje.“

(69)	Vymedzením franchisingu, resp. franchisingovej zmluvy sa zaoberal aj český Úrad na ochranu hospodárskej súťaže (ďalej len „ÚOHS“), ktorý v jednom zo svojich rozhodnutí popísal franchisu ako dohodu, ktorou jeden podnikateľ - franchisor poskytuje druhému podnikateľovi - franchisantovi právo užívať franchisu - súbor znalostí, skúseností, know-how, zavedené obchodné meno alebo ochrannú známku pre účely odbytu určitých druhov výrobkov alebo výkonov. ÚOHS ďalej v uvedenej súvislosti zdôraznil, že vzťah medzi poskytovateľom a príjemcom nie je vzťahom medzi zamestnávateľom a zamestnancom, ani medzi zastúpeným a zástupcom, ani vzťahom medzi spoločníkmi združenia. V tomto vzťahu franchisant vystupuje ako samostatný podnikateľský subjekt vo svojom vlastnom mene a na vlastný účet a má úplnú právnu a čiastočnú podnikateľskú samostatnosť. 

Viď Rozhodnutie Úradu pre ochranu hospodárskej súťaže zo dňa 16.1.1998, sp. zn. Rs S 98/97 – 88/98 -210. Zbierka rozhodnutí pre prvý polrok roku 1998, s. 90, Pramen: ASPI Judikatúra JUD 11133.

(70)	Distribučný (obchodný) franchising možno vo všeobecnosti definovať ako vertikálne organizovaný marketingový systém založený na zmluvnom základe, ktorý je zameraný najmä na distribúciu tovaru. Systém je riadený a kontrolovaný z jedného centra a založený na dlhodobých kooperačných (obchodných) vzťahoch medzi subjektmi s úplnou právnou a čiastočnou podnikateľskou samostatnosťou, bez kapitálovej účasti avšak s finančnou spoluúčasťou na podnikaní. Základom ich vzťahu je franchisingová zmluva, ktorá vymedzuje práva a povinnosti zmluvných partnerov. Franchisor, ako pôvodca, majiteľ a zároveň poskytovateľ úspešnej podnikateľskej koncepcie, tým, že túto ďalej poskytuje za úplatu na využitie nezávislým, samostatným partnerom, vytvára tak franchisingový reťazec, distribučnú cestu a v konečnom dôsledku predajnú sieť, prostredníctvom ktorej sa zmluvný tovar dostáva ku konečnému spotrebiteľovi. Franchisor aj franchisant vstupujú na trh jednotne alebo sa chovajú ako jednotný systém, čo je determinované výhodami, ktoré zmluva obidvom prináša: pre franchisanta znamená vybudovanie predajnej siete bez väčších nákladov a pre franchisora získanie práva na využitie značky, obchodného mena, know-how, skúseností, overeného podnikateľského konceptu, atď.

4.2.	Právna a podnikateľská samostatnosť v rámci distribučného systému 
(71)	Na základe vyššie uvedenej základnej charakteristiky pojmu distribučný (obchodný) franchising úrad ďalej vychádzal z predpokladu, že:
-	rozhodujúcim kritériom pre posúdenie fungovania akéhokoľvek distribučného systému je postavenie jednotlivých účastníkov tohto systému z hľadiska ich právnej a podnikateľskej samostatnosti

Právna subjektivita (samostatnosť) - znamená, že podnik je nositeľom určitých práv a povinností. Podnik má právo vo vlastnom mene uzatvárať zmluvy s inými subjektmi (zamestnanci, iné podniky) a zároveň je zodpovedný za záväzky vyplývajúce zo zmlúv a zákonov. To znamená, že podniká vo vlastnom mene a na vlastný účet.
Podnikateľská subjektivita (samostatnosť) – znamená, že podnik musí mať možnosť samostatne v rámci zákonov rozhodovať o všetkom, čo sa týka podniku a podnikania. Kolobeh prostriedkov, ktorými podniky disponujú sa uskutočňuje na základe samostatných rozhodnutí aj tým, že podnik vstupuje na trh tovaru v súlade s princípom maximalizácie efektov zo svojich činností. O všetkých súvisiacich otázkach podniku rozhoduje teda podnik sám.

-	z pohľadu ochrany hospodárskej súťaže vo vertikálne organizovanom distribučnom systéme môžu byť aj prípadné súťažné obmedzenia založené niektorými ustanoveniami zakotvenými v zmluve transformované do vzťahov na nižšej úrovni a tiež skutočnosť, že vertikálna dohoda tak nemusí mať účinky iba na trh medzi dodávateľom a kupujúcim, ale tiež na trhy vertikálne integrované smerom nadol, tzn. na trhu ďalšieho predaja, teda v predajnej sieti FM Group Sl, s.r.o.

Úrad vychádzal z názoru Európskej Komisie, konkrétne z Oznámenia Komisie - Pokyny pre používanie vertikálnych obmedzení 2000/C291/01, ktoré v bode (96) ii) stanovujú, že „U "konečných výrobkov" je menej pravdepodobné, že samotná analýza trhu medzi dodávateľom a kupujúcim je dostatočná, pretože vertikálne obmedzenia môžu mať negatívne účinky týkajúce sa obmedzenia hospodárskej súťaže medzi značkami a/alebo v rámci značky na trhu ďalšieho predaja, to znamená na trhu kupujúceho vertikálne integrovanom smerom nadol. Napríklad, výhradná distribúcia nemusí viesť iba k účinkom uzavretia trhu medzi dodávateľom a kupujúcim, ale môže predovšetkým viesť k obmedzeniu hospodárskej súťaže v rámci značky na územiach využívaných distribútormi na ďalší predaj. Trh ďalšieho predaja je významný hlavne vtedy, ak je kupujúci maloobchodník predávajúci konečným spotrebiteľom.“

Právna samostatnosť
(72)	Úrad pri posudzovaní právnej samostatnosti vychádzal zo skutočnosti, že jedným z dôležitých znakov franchisingu v rámci zmluvného vzťahu medzi poskytovateľom a nadobúdateľom franchisy je právna samostatnosť príjemcu franchisy, tzn., že franchisant v tomto zmluvnom vzťahu vystupuje ako samostatný podnikateľský subjekt vo svojom mene a na vlastný účet. Úrad ďalej, vzhľadom na fakt, že distribučný systém vytvorený v dôsledku predmetnej Dohody vytvára vzájomné vzťahy nielen medzi poskytovateľom a príjemcom franchisy, ale prostredníctvom príjemcu franchisy aj s distribútormi v ním organizovanej predajnej sieti, považoval za potrebné posúdiť právnu samostatnosť všetkých účastníkov daného vertikálneho vzťahu: FM Group World, Sp.k, ako poskytovateľa franchisy, FM Group Sl, s.r.o., ako nadobúdateľa franchisy, na základe ktorej buduje distribučnú sieť, v ktorej sa predáva kozmetika FM a distribútorov pôsobiacich v tejto distribučnej sieti, ako subjekty reprezentujúce koncovú časť franchisingového reťazca.
(73)	Z § 2 ods. 1 Dohody vyplýva, že FM Group Sl, s.r.o. sa zaväzuje „viesť hospodársku činnosť v oblasti predaja kozmetiky FM nadobudnutej od FM Group World, Sp.k. a poskytovanie služieb za podmienok uvedených v tejto dohode na vlastný účet a vo vlastnom mene v štáte Slovensko ....“, tzn., že vo vzťahu k FM Group World, Sp.k. a k distribútorom v ním budovanej predajnej sieti vystupuje ako samostatný právny subjekt.
(74)	Právny status distribútorov a tiež vymedzenie ich činnosti v predajnej sieti FM Group a teda aj v predajnej sieti FM Group Sl, s.r.o., ktorá je jeho súčasťou, je jasne definovaný v Preambule Dohody a to nasledovne: „Distribútori“ - označujú zúčastnených organizovaným spôsobom v predajnej sieti podľa jednoliatych zásad: (i) predajcov kozmetiky FM vykonávajúcich priamy predaj, konajúcich ako podnikateľov vykonávajúcich hospodársku činnosť, aj (ii) ostatných účastníkov predajnej siete získavajúcich kozmetiku FM na vlastné využitie a pre blízke osoby a pre reklamné ciele nevykonávajúcich hospodársku činnosť, ale môžu vykonávať reklamnú činnosť na základe ponukových dohôd alebo zmlúv o dielo.“ Rovnakým spôsobom, teda ako subjekt vykonávajúci aj nevykonávajúci hospodársku činnosť, avšak bližšie konkretizovaný, je pojem „distribútor“ a popis jeho činnosti vymedzený aj vo Všeobecných pravidlách, ktoré tvoria prílohu k individuálnym distribútorským zmluvám (bod 12, 14 a 22).
Podnikateľská samostatnosť
(75)	Účastníci distribučného systému organizovaného na území SR podnikateľom FM Group Sl, s.r.o. za účelom distribúcie/predaja kozmetiky FM pre FM Group World, Sp.k. sú pri realizácii im zverených úloh a činností prepojení nielen právnymi väzbami, ale aj systémom riadenia a tiež tokmi tovarov, služieb, financií, informácii a pod., teda materiálnymi a finančnými tokmi, ktoré sa uskutočňujú na základe dodávateľsko-odberateľských vzťahov a v dôsledku ktorých vznikajú ekonomické väzby medzi jednotlivými článkami distribučného systému. Vlastnícke vzťahy, spôsob riadenia a zmluvné podmienky, za akých sa tieto vzťahy realizujú v praxi, determinujú mieru podnikateľskej (rozhodovacej) samostatnosti, tzn. voľnosť rozhodovania a konania jednotlivých subjektov v konkrétnom distribučnom systéme.
(76)	Úrad pri posudzovaní podnikateľskej samostatnosti vychádzal najmä zo skutočnosti, že:
a)	zmluvné podmienky, záväzky a povinnosti týkajúce sa predaja kozmetiky FM obsiahnuté v Dohode uzatvorenej medzi FM Group World, Sp.k. a FM Group Sl, s.r.o., návod pre distribútorov, ako uskutočňovať nákup a predaj kozmetiky FM uvedený v Marketingovom pláne, ktorý tvorí prílohu č. 2 k Dohode a podmienky predaja, záväzky uvedené vo Všeobecných pravidlách, ktoré sú pre distribútorov záväzné, sú vzájomne previazané a vytvárajú tak vzájomné vzťahy nielen medzi FM Group World, Sp.k. a FM Group Sl, s.r.o. a medzi FM Group Sl, s.r.o. a distribútormi pôsobiacimi v ním organizovanej predajnej sieti, ale aj medzi FM Group World, Sp.k. a distribútormi pôsobiacimi v predajnej sieti organizovanej FM Group Sl, s.r.o. na území SR. Túto skutočnosť svojim vyjadrením potvrdil aj podnikateľ FM Group World, Sp.k.: „V niektorých ustanoveniach Všeobecných pravidiel je FM Group World, Sp.k. s distribútormi priamo prepojená distribútorskou zmluvou (napr. bod 1. Všeobecných pravidiel pre člena predajnej siete FM GROUP).“ Na uvedenom základe sa tak vytvára distribučný systém, ktorý vystupuje na trhu ako jeden celok riadený z jedného centra podnikateľom FM Group World, Sp.k.;
b)	dodávateľsko-odberateľské vzťahy, na základe ktorých sa uskutočňuje kúpa a predaj tovaru sú determinované nielen finančnými podmienkami nákupu a predaja (ceny, zľavy, marže, rabaty a pod.), ale aj finančnými záväzkami (napr. franchisingové poplatky alebo nákup štartovacieho balíka pre nového distribútora) a výhodami (zisk, odmeňovanie, náhrady pre distribútorov a pod.), za akých účastníci distribučného systému činnosť a im zverené úlohy vykonávajú. V uvedenej súvislosti tak úrad skúmal na jednej strane, aké záväzky súvisiace s nákupom a predajom kozmetiky FM vyplývajú z Dohody pre FM Group Sl, s.r.o. a zo Všeobecných pravidiel pre distribútorov a na strane druhej spôsob, akým je FM Group Sl, s.r..o. a distribútori zainteresovaní na predaji produktov.
(77)	Úrad na účely posúdenia podnikateľskej samostatnosti analyzoval najmä postavenie a úlohu jednotlivých článkov v distribučnom reťazci v rámci dodávateľsko-odberateľských vzťahov a prepojenosť vzájomných vzťahov v distribučnom systéme medzi FM Group World, Sp.k., FM Group Sl, s.r.o. a distribútormi v ním organizovanej predajnej sieti na území SR. Úrad porovnaním Dohody, Marketingového plánu a Všeobecných pravidiel zistil nasledovné skutočnosti:
-	vymedzenie pojmu „Distribútori“ v Preambule Dohody je totožné s vymedzením pojmu „Distribútor“, ktorý charakterizuje člena predajnej siete FM Group a je uvedený vo Všeobecných pravidlách.
-	Marketingový plán, vypracovaný pod hlavičkou FM Group World, Sp.k., ktorý tvorí prílohu č. 2 k Dohode je spolu s Katalógom vôní jediným akceptovateľným zdrojom informácií pre distribútorov v súvislosti s predajom a reklamou produktov kozmetiky FM. Distribútori pracujúci v predajnej sieti sa tak riadia a pracujú podľa Marketingového plánu. Z uvedeného vyplýva, že marketingový plán je záväzný pri predaji a propagácii kozmetiky FM, jednak pre FM Group Sl, s.r.o., ktorý sa podpisom Dohody zaväzuje ho dodržiavať a jednak pre distribútorov v ním organizovanej predajnej sieti, keďže pre nich predstavuje informačný zdroj pri predaji a reklame produktov kozmetiky FM.
(78)	Úrad ďalej skúmal najmä záväzky súvisiace s kúpou a predajom kozmetiky FM obsiahnuté v predmetných dokumentoch (Dohoda, marketingový plán a Všeobecné pravidlá) – cenové záväzky a finančné náhrady (odmeny) za prácu distribútorov.
(79)	Spôsob stanovovania predajnej ceny kozmetiky FM uvedený v § 2 ods. 7 Dohody dohodnutý medzi FM Group World, Sp.k., ako výrobcom a dodávateľom tovaru a FM Group Sl, s.r.o., ako jeho výhradným distribútorom (nákupcom a predajcom) na úrovni veľkoobchodu, sú konkretizované v Cenníku pre Slovenskú republiku platnom od 1.8.2008, v katalógu výrobkov FM na rok 2008 nazvanom – „Katalóg vôní“ a v Marketingovom pláne
(80)	Distribútori podpisom distribútorskej zmluvy automaticky akceptujú záväzky vyplývajúce pre nich zo Všeobecných pravidiel. Jedným z nich je aj cenový záväzok týkajúci sa predajnej ceny kozmetiky FM, ktorá sa rovná cene stanovenej v katalógu výrobkov FM. Cenové obmedzenie priamo určené na úrovni veľkoobchodu v Dohode medzi FM Group World, Sp.k. a FM Group Sl, s.r.o. sa tak prenáša na úroveň maloobchodu a bráni distribútorom pôsobiacim v predajnej sieti FM Group Sl, s.r.o. slobodne stanovovať predajnú cenu pre konečného spotrebiteľa.
(81)	S cieľom preukázať plnenie cenového záväzku dohodnutého medzi FM Group World Sp.k. a FM Group Sl, s.r.o. v § 2 ods. 7 Dohody, resp. vertikálneho cenového obmedzenia v podobe ceny ďalšieho predaja z veľkoobchodnej úrovne na úroveň maloobchodu, úrad ďalej analyzoval Cenník. Uvedený Cenník je podrobnejšie konkretizovaný v „členskom cenníku“, ktorý predstavuje tzv. „distribútorský cenník“, ktorý tiež obsahuje dva druhy cien: ceny pre členov Klubu FM alebo tzv. distribútorské alebo veľkoobchodné (nižšie) ceny a ceny pre nečlenov Klubu FM alebo tzv. maloobchodné (vyššie) ceny, za ktoré členovia Klubu predávajú kozmetiku FM konečnému spotrebiteľovi. Tento cenník bol v čase šetrenia zverejnený aj na internetovej stránke spoločnosti FM Group Sl, s.r.o. www.fmgroup.sk.
(82)	Porovnaním nečlenských cien, teda cien za ktoré distribútori predávajú kozmetiku FM konečnému spotrebiteľovi, s katalógovými cenami, za ktoré sa distribútori vstupom do Klubu FM, zaväzujú predávať kozmetiku FM pre konečného spotrebiteľa úrad zistil, že cena pre nečlena je totožná s katalógovými cenami.
(83)	Úrad ďalej analyzoval marketingový plán vypracovaný FM Group World, Sp.k., ktorý, okrem iného, popisuje spôsob a podmienky, za akých distribútor uskutočňujúci nákup kozmetiky FM za účelom ďalšieho predaja konečnému spotrebiteľovi zarába, vytvára si vlastnú distribučnú skupinu a postupuje na vyššiu pozíciu. Marketingový plán zároveň uvádza konkrétny príklad, vrátane cien, za aké distribútor kozmetiku FM nakupuje a predáva.	
(84)	Ziskom pre distribútora je rozdiel medzi cenou za ktorú distribútor kozmetiku FM od FM Group Sl, s.r.o. nakúpil a za ktorú predal konečnému spotrebiteľovi, tzn. „cenová marža“, ako rozdiel medzi veľkoobchodnou a maloobchodnou cenou. Veľkoobchodná cena je cena distribútorská alebo cena pre Člena Klubu FM, za ktorú distribútor nakupuje kozmetiku FM od FM Group Sl, s.r.o. a katalógová cena je cena pre nečlena Klubu FM a zároveň cena, za ktorú distribútor predáva kozmetiku FM konečnému spotrebiteľovi. V zmysle bodu [obchodné tajomstvo FM Group Sl, s.r.o.] sa distribútor, ako člen Klubu a zároveň člen predajnej siete, [obchodné tajomstvo FM Group Sl, s.r.o.], tzn. za cenu dopredu stanovenú na základe Dohody uzatvorenej medzi FM Group World, Sp.k. a FM Group Sl, s.r.o. Cenový záväzok stanovený v § 2 ods. 7 Dohody je tak konkrétne vyjadrený v katalógovej cene, ktorá je predajnou cenou na úrovni maloobchodu a teda cenou pre konečného spotrebiteľa.
(85)	Cenový systém FM Group World, Sp.k., resp. dodržiavanie stanovených predajných cien distribútormi v predajnej sieti organizovanej FM Group Sl, s.r.o.  je priamo prepojený na systém hmotnej zainteresovanosti na dosiahnutých výsledkoch. FM Group Sl, s.r.o. sa v § 5 ods. 1 Dohody zaväzuje vyplatiť distribútorovi zúčastnenému v ním organizovanej predajnej sieti tzv. mesačnú náhradu za reklamné služby v prospech predajnej siete a obchodného znaku FM GROUP na zásadách uvedených v marketingovom pláne, pričom v ods. 4 sa ďalej uvádza: „Náhrada pre distribútorov je určená na základe katalógových cien a zásad počítania bodového systému obsiahnutého v zodpovedajúcich ustanoveniach platného rozhodnutia marketingového plánu podľa prepočítania bodov na EUR, kde 1 BOD zodpovedá 9,3 SKK“.
(86)	Marketingový plán obsahuje odmeňovací systém založený na základe tzv. bodového systému. V závislosti od dosiahnutého počtu bodov je distribútorom okrem rabatu vyplácaná aj odmena - určitá výška provízie stanovená v % za prácu v MLM systéme. Výpočet výšky provízie pre jednotlivých distribútorov sa tak odvíja od bodového hodnotenia, teda nazbieraných bodov za predaný tovar. Táto finančná náhrada je určená na základe ceny uvedenej v Katalógu vôní. Odmeny distribútorom pri výkone ich činnosti - predaji kozmetiky FM - sú tak priamo viazané na dodržiavanie stanovených katalógových cien.
(87)	Rovnaký princíp odmeňovania distribútorov pôsobiacich v predajnej sieti FM Group Sl, s.r.o., tak ako je popísaný v Dohode, je zakotvený aj vo Všeobecných pravidlách, ktoré sú pre distribútorov záväzné. Z bodu 9 Všeobecných pravidiel vyplýva, že: „Pravidlá stanovenia bodov patriacich Členovi Klubu za výsledky predaja jednotlivej kozmetiky FM a taktiež prislúchajúce za to rabaty alebo odmeny určuje marketingový plán“, pričom v zmysle bodu 18 Všeobecných pravidiel Člen Klubu vykonávajúci hospodársku činnosť založenú na priamom predaji kozmetiky FM na vlastný účet „môže získať rabat (obchodnú maržu) na nákup kozmetiky FM poskytnutý podľa marketingového plánu“. Cena, za ktorú distribútor, ako Člen Klubu, predáva kozmetiku FM pre konečného spotrebiteľa je katalógová cena, čo vyplýva z dikcie ..........[obchodné tajomstvo FM Group Sl,s.r.o.]................................................
......................................................................................................................................
Katalóg vôní FM, ako vyplýva z bodu 20 Všeobecných pravidiel, „ slúži a je určený iba pre použitie Členov Klubu.“
(88)	Na základe vyššie uvedeného úrad konštatuje, že spôsob odmeňovania distribútorov pôsobiacich v predajnej sieti FM Group Sl, s.r.o. je v Dohode a Všeobecných pravidlách upravený tak, že cena pre distribútorov je nielen priamo stanovená, ale distribútori sú aj motivovavaní túto cenu dodržiavať. Takýto systém nedovoľuje distribútorom predávať kozmetiku FM za nižšiu cenu. Môžu predávať za cenu určenú, prípadne za cenu ešte vyššiu.
(89)	Na základe analýzy vyššie uvedených skutočností úrad konštatuje, že účastníci distribučného systému vystupujú pri predaji výrobkov ako samostatné, nezávislé hospodárske subjekty uskutočňujúce predaj vo vlastnom mene a na vlastný účet. Vzťah medzi FM Group World, Sp.k. a FM Group Sl, s.r.o. na jednej strane, rovnako ako vzťah medzi FM Group Sl, s.r.o a distribútormi pôsobiacimi v ním organizovanej predajnej sieti na strane druhej, nie je vzťahom medzi vlastníkom a vlastneným, ani vzťahom medzi zamestnancom a zamestnávateľom. Zároveň však podnikateľská (rozhodovacia) samostatnosť FM Group Sl, s.r.o., ako franchisingodberateľa a distribútorov v ním organizovanej predajnej sieti je obmedzená z hľadiska nezávislého stanovovania cien pre konečného spotrebiteľa.
(90)	FM Group World, Sp.k., ako poskytovateľ práv duševného vlastníctva a overeného obchodného konceptu, týmto obmedzuje podnikateľskú nezávislosť franchisingodberateľa a distribútorov pôsobiacich v ním organizovanej predajnej sieti na území SR nad rámec nevyhnutnosti vyplývajúcej z delegovania práv postúpených franchisingodberateľovi na užívanie.

5.	Dohoda obmedzujúca súťaž

(91)	V rámci správneho konania č. 0006/ODOS/2009 vedeného so spoločnosťami FM GROUP World, Sp.k. a FM Group Sl, s.r.o. vo veci možného porušenia § 4 ods. 3 písm. a) zákona posudzoval úrad z hľadiska ochrany hospodárskej súťaže obsah predmetnej dohody týkajúcej sa distribúcie kozmetiky FM na území SR uzatvorenej medzi spoločnosťou FM GROUP World, Sp.k., ako výrobcom - dodávateľom kozmetiky FM a poskytovateľom franchisy a FM Group Sl, s.r.o., ako distribútorom (nákupcom a predajcom) tejto kozmetiky v rámci ním vybudovanej distribučnej siete na území SR a nadobúdateľom franchisy a Všeobecných pravidiel, ktoré tvoria prílohu k distribučným zmluvám pre distribútorov vykonávajúcich distribúciu v tejto predajnej sieti a sú, ako je uvedené vyššie, s Dohodou v niektorých bodoch priamo prepojené a sú zároveň nevyhnutné z hľadiska praktickej realizácie Dohody.
(92)	Úrad analýzou ustanovení Dohody zistil, že Dohoda obsahuje pre FM Group Sl, s.r.o., okrem iných, záväzok nasledovného znenia:
§ 2 ods. 7: „Franchisingodberateľ sa zaväzuje predávať distribútorom kozmetiku FM a štartovacie zostavy za určené ceny na základe dohodnutých cien v prílohe č. 1 k tejto dohode.“
(93)	Dĺžka platnosti predmetnej Dohody je vymedzená v § 10 ods. 1 nasledovne: „Táto dohoda je uzatvorená na dobu 1 roka, končí posledným dňom kalendárneho roku s právom jeho automatického predĺženia na ďalšie ročné doby, ak žiadna zo strán nepodá druhej strane v písomnej podobe vypovedanie dohody v termíne do 30. novembra daného roku s účinnosťou ku koncu kalendárneho roku“, pričom v ods. 2 sa uvádza, že: “Každej zo strán prislúcha právo rozviazania tejto dohody s jednomesačnou výpovednou lehotou v písomnej forme ku koncu mesiaca.“
(94)	Všeobecné pravidlá upravujú členstvo, práva a povinnosti distribútorov, ako členov predajnej siete FM Group. Títo sa v zmysle bodu 1 Všeobecných pravidiel stávajú Členom Klubu FM Group, a to od okamihu prijatia podpísanej zmluvy o členstve už platným zástupcom siete FM Group a zároveň od okamihu nákupu štartovacieho balíčka potrebného k prezentácii ponuky FM. Člen Klubu patrí do medzinárodnej predajnej siete distribútorov FM Group World. 
..........[obchodné tajomstvo FM Group Sl,s.r.o.]...........................................................
......................................................................................................................................
Bod 27 upravuje možnosť Člena Klubu kedykoľvek odstúpiť od zmluvy. 

6.	Právne posúdenie

(95)	Úrad uplatňoval v predmetnom správnom konaní pri posúdení Dohody a Všeobecných pravidiel príslušné ustanovenia zákona a zároveň bral do úvahy aj predpisy Európskeho spoločenstva týkajúce sa vertikálnych dohôd a vertikálnych obmedzení a ďalšiu komunitárnu legislatívu, medzi iným:
-	Nariadenie Komisie (ES) č. 2790/1999 z 22. decembra 1999 o použití článku 101(3) (pred tým čl. 81(3)) Zmluvy na kategórie vertikálnych dohôd a zosúladených postupov (Ú. v. ES L 336, 29/12/1999) (ďalej len „Nariadenie Komisie č. 2790/1999“ alebo „bloková výnimka“),
-	Oznámenie Komisie - Pokyny pre používanie vertikálnych obmedzení 2000/C291/01 (Ú. v. C 291, 13/10/2000) (ďalej len „Pokyny pre používanie vertikálnych obmedzení“),
-	Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 101 a 102 Zmluvy (pred tým čl. 81 a 82), Ú. v. L1, 04/01/2003 (ďalej len  „Nariadenie Rady (ES) č. 1/2003“).

6.1.	Posúdenie dohôd z hľadiska zákona
(96)	Podľa § 4 ods. 1 zákona dohodami obmedzujúcimi súťaž sú, okrem iného, dohody, ktoré majú za cieľ alebo môžu mať za následok obmedzovanie súťaže, ak tento zákon neustanovuje inak. Zakázané v zmysle § 4 ods. 1 zákona sú predovšetkým dohody, ktoré sú výslovne uvedené v § 4 ods. 3 písm. a) – f) zákona, napr. dohody o cenách, o rozdelení trhu atď. (výpočet je len demonštratívny).
(97)	V § 6 ods.1 zákon upravuje vyňatie určitých dohôd zo všeobecného zákazu, stanovujúc, že zákaz podľa § 4 sa nevzťahuje na dohodu obmedzujúcu súťaž, ak spoločný podiel účastníkov dohody obmedzujúcej súťaž alebo podiel ani jedného z nich nepresiahne 10 % celkového podielu tovarov na relevantnom trhu v Slovenskej republike (tzv. pravidlo „de minimis“). Vyňatie však nemožno uplatniť v prípadoch stanovených v § 6 ods. 1 písm. a) a b) zákona.
 (98)	Podľa § 6 ods. 3 zákona sa zákaz podľa § 4 nevzťahuje na dohodu obmedzujúcu súťaž, ktorá súčasne spĺňa štyri podmienky: (i) prispieva k zlepšeniu výroby alebo distribúcie tovaru alebo k podpore technického alebo hospodárskeho rozvoja, (ii) poskytuje spotrebiteľom primeranú časť prospechu, ktorý z toho vyplýva, (iii) neukladá účastníkom dohody obmedzujúcej súťaž také obmedzenia, ktoré nie sú nevyhnutné na dosiahnutie cieľov dohody, (iv) neumožňuje účastníkom dohody obmedzujúcej súťaž vylúčiť súťaž vo vzťahu k podstatnej časti dotknutého tovaru na relevantnom trhu. Ide o tzv. „individuálnu výnimku“. Tieto podmienky musia byť splnené kumulatívne.
(99)	Podľa § 6 ods. 4 zákona sa zákaz podľa § 4 nevzťahuje na skupiny dohôd obmedzujúcich súťaž, ktoré nemôžu ovplyvniť obchod medzi členskými štátmi Európskej únie, pričom majú za cieľ alebo môžu mať za následok obmedzovanie súťaže na tuzemskom trhu a spĺňajú podmienky na vyňatie zo zákazu podľa osobitných predpisov. Jedná sa napr. o  Nariadenie Komisie  č. 2790/1999 alebo tzv. „blokovú výnimku“, ktorá vymedzuje určité kategórie vertikálnych dohôd, ktoré je možné považovať za bežných podmienok za spĺňajúce podmienky stanovené v článku 101(3) zmluvy ES. Obsah uvedeného článku je prakticky totožný s § 6 ods. 3 zákona. Toto nariadenie sa však nevzťahuje na vertikálne dohody obsahujúce závažné obmedzenia, ktoré nie sú nevyhnutné na dosiahnutie vyššie spomenutých pozitívnych dopadov. Ako závažné obmedzenie uvedené v článku 4 písm. a) Nariadenia Komisie č. 2790/1999 je aj stanovovanie cien pre ďalší predaj.
(100)	Úrad tak pri posudzovaní kompatibility predmetnej Dohody s pravidlami hospodárskej súťaže vychádzal tiež z komunitárneho práva. Okrem Nariadenia Komisie č. 2790/1999 postupoval v súlade s Pokynmi pre používanie vertikálnych obmedzení, ktoré Komisia vydala v roku 2000. Uvedená právna norma na základe doteraz získaných praktických skúseností a v súlade s judikatúrou Európskeho súdneho dvora a členských štátov únie, okrem toho, že vymedzuje určité kategórie vertikálnych dohôd, ktoré je možné považovať za bežných podmienok za spĺňajúce podmienky stanovené v článku 101(3) zmluvy ES, vymedzuje, resp. zdôvodňuje tiež opodstatnenosť existencie určitých vertikálnych obmedzení v niektorých kategóriách dohôd a stanovuje aj niektoré všeobecné pravidlá, resp. podmienky, ktoré musia byť splnené, aby určité kategórie vertikálnych dohôd mohli byť posúdené ako kompatibilné s pravidlami hospodárskej súťaže. Rozhodujúcim faktorom pre posúdenie dohôd v uvedenom kontexte je najmä postavenie dodávateľa na trhu a úroveň konkurencie. Úrad tak pri posudzovaní Dohody ako celku vychádzal z komunitárnou praxou overeného predpokladu, že existujú dôvody oprávňujúce uplatnenie určitých vertikálnych obmedzení v určitých kategóriách dohôd. V uvedenej súvislosti je treba zdôrazniť, že ak úradom posudzovaná dohoda obsahuje závažné obmedzenie súťaže, úrad sa ďalej nezaoberá splnením podmienok pre prípadné udelenie výnimky v zmysle § 4 ods. 3 zákona, resp. čl. 101(3) Zmluvy ES.
(101)	Kategória dohôd v zmysle Nariadenia Komisie č. 2790/1999 zahŕňa, okrem iného, aj vertikálne dohody pre nákup alebo predaj tovarov alebo služieb tam, kde sú tieto dohody uzatvorené medzi nekonkurujúcimi podnikateľmi (napr. dohody o výhradnej alebo selektívnej distribúcii) a taktiež zahŕňa vertikálne dohody obsahujúce pridružené ustanovenia o udelení alebo používaní práv duševného vlastníctva (napr. franchisingové dohody). V zmysle Pokynov pre používanie vertikálnych obmedzení môžu teda uvedené druhy dohôd obsahovať určité prípustné vertikálne obmedzenia súvisiace s distribuovanými výrobkami, resp. poskytovanými službami. Úrad tak ďalej posudzuje, či sa obmedzenia tohto typu v dohode nachádzajú a či spĺňajú podmienky, ktoré sú na ne kladené tak, aby mohli byť posúdené ako prosúťažné. 

6.2.	Charakter vertikálnych obmedzení v Dohode a vo Všeobecných pravidlách
(102)	Posudzovaná Dohoda medzi výrobcom a zároveň dodávateľom kozmetiky FM podnikateľom FM Group World, Sp.k. a podnikateľom FM Group Sl, s.r.o., ako distribútorom pôsobiacim na úrovni veľkoobchodu a zároveň odberateľom a ďalším predajcom Kozmetiky FM, bola uzatvorená dňa 29.12.2006. Ide o zmluvný vzťah medzi podnikateľmi pôsobiacimi pri výkone svojej činnosti na rôznej úrovni výrobného alebo distribučného reťazca. Jedná sa tak o dohodu vertikálnu. FM Group Sl, s.r.o. organizuje pre FM Group World, Sp.k. maloobchodnú distribučnú/predajnú sieť na území Slovenska a prostredníctvom v nej pôsobiacich distribútorov zabezpečuje dodávky a predaj kozmetiky FM pre konečného spotrebiteľa. Predmetná Dohoda tak je v prvom rade dohodou distribučnou zameranou na distribúciu (predaj) kozmetiky FM na základe overeného podnikateľského konceptu. Zároveň z dôvodu, aby sa overený podnikateľský koncept mohol v praxi realizovať, je Dohoda spojená s prevodom určitých práv duševného vlastníctva (obchodná značka, know – how), ktoré sú postúpené podnikateľovi FM Group Sl, s.r.o. na využitie. V tomto zmysle je predmetná Dohoda aj dohodou franchisingovou.
(103)	Vzhľadom na skutočnosť že subjekty organizujúce a zabezpečujúce predaj kozmetiky FM (FM Group World, Sp.k., FM Group Sl, s.r.o. a jednotliví distribútori pôsobiaci v predajnej sieti FM Group Sl, s.r.o.) sú súčasťou jedného distribučného systému, ktorý funguje ako jeden celok a zároveň Dohoda a Všeobecné pravidlá sú v niektorých častiach vzájomne prepojené a  vertikálne obmedzenia sa tak z úrovne veľkoobchodu prenášajú na úroveň maloobchodu, posudzoval úrad vertikálne obmedzenia obsiahnuté v predmetnej Dohode a Všeobecných pravidlách z pohľadu ochrany hospodárskej súťaže spoločne. 
(104)	Úrad v prvom rade skúmal charakter Dohody a Všeobecných pravidiel z hľadiska spôsobu a počtu subjektov, ktorými je realizácia distribúcie/predaja kozmetiky FM zabezpečovaná v praxi. Ďalej posudzoval, či Dohoda a Všeobecné pravidlá obsahujú obmedzenia v zmysle § 4 ods. 1 zákona a nakoniec zhodnotil opodstatnenosť existencie vertikálnych obmedzení na ochranu práv duševného vlastníctva a zabezpečenie jednotnej reputácie franchisingovej siete.
(105)	Na základe analýzy ustanovení Dohody a Všeobecných pravidiel dospel úrad k záveru, že nie sú v rozpore s § 4 zákona, okrem ustanovení § 2 ods. 7 Dohody a [obchodné tajomstvo FM Group Sl, s.r.o.] v znení uvedenom vyššie. Uvedené záväzky predstavujú dohodu o cene medzi FM Group World, Sp.k. a FM Group Sl, s.r.o., za ktorú sa kozmetika FM predáva pre konečného spotrebiteľa. 
(106)	V súťažnej praxi Európskej komisie je uvedená praktika označovaná ako určenie ceny ďalšieho predaja a predstavuje priame určenie ceny pre konečného spotrebiteľa. Ako už bolo uvedené vyššie, dohody o určení cien pre ďalší predaj sú zakázané. Jedná sa o dohody, ktoré už svojou podstatou spôsobujú prinajmenšom potenciálne narušenie hospodárskej súťaže a majú dopad na kvalitu a intenzitu súťažného prostredia, a to bez ohľadu na veľkosť trhových podielov účastníkov zakázanej dohody. O tom svedčí aj skutočnosť, že tieto dohody nemožno v zmysle § 6 ods. 1 zákona vyňať zo zákazu podľa § 4 zákona aplikáciou pravidla de minimis a vo všeobecnosti ani na základe tzv. individuálnej výnimky (§ 6 ods. 3 zákona). 
(107)	Ako ďalej vyplýva z Dohody aj zo Všeobecných pravidiel, dodržiavanie určenej predajnej ceny distribútormi nebolo zo strany FM Group World, Sp.k. a FM Group Sl, s.r.o. vynucované. Samotný systém ich však k tomu motivoval. Finančná náhrada distribútorov pôsobiacich v predajnej sieti FM Group Sl, s.r.o. bola priamo viazaná na dodržiavanie predajnej ceny. Ustanovenia, resp. princípy s takýmto obsahom sú uvedené jednak v Dohode a jednak vo Všeobecných pravidlách nasledovne: 
- v § 5 ods. 4 Dohody sa FM Group Sl, s.r.o. voči FM Group World, Sp.k. súvislosti s vyplácaním náhrad zaväzuje vyplácať náhrady distribútorom na základe katalógových cien:
„Náhrada pre distribútorov je určená na základe katalógových cien a zásad počítania bodového systému obsiahnutého v zodpovedajúcich ustanoveniach platného rozhodnutia marketingového plánu podľa prepočítania bodov na EUR, kde 1 BOD zodpovedá 9,3 SKK.“ 

Z bodu 9 Všeobecných pravidiel vyplýva, že: 
„Pravidlá bodového hodnotenia Členov Klubu za výsledky predaja kozmetiky FM a tiež prislúchajúce za túto činnosť rabaty a odmeny určuje marketingový plán.“
(108)	Pre objasnenie, akým spôsobom je cenový systém previazaný na odmeňovanie distribútorov, úrad uvádza nasledovné. Marketingový plán obsahuje určité rozsahy počtu bodov, ktoré môže distribútor získať na základe bodového hodnotenia toho ktorého výrobku – kozmetiky FM. Marketingový plán tak na jednej strane popisuje, aký počet bodov je potrebné dosiahnuť, aby sa distribútor kvalifikoval na príslušnú úroveň efektivity a na strane druhej viaže určitý počet nazbieraných bodov na príslušnú výšku provízie, aby distribútor vedel akú odmenu za svoju prácu dostane. Toto bodové hodnotenie jednotlivých  výrobkov je priamo uvedené aj v distribučnom cenníku, vedľa ceny za ktorú distribútor predáva kozmetiku FM konečnému spotrebiteľovi. Táto cena pre nečlena je totožná s cenou uvedenou v Katalógu vôní. V zmysle [obchodné tajomstvo FM Group Sl, s.r.o.] a sú tak priamo zainteresovaní za tieto dopredu stanovené ceny kozmetiku FM aj predávať. 
(109)	Podľa súťažného práva nesmie byť predajca obmedzený (či už priamo alebo nepriamo) v určovaní cien tovaru pre jeho ďalší predaj. Cenové ustanovenia v dohodách, ktoré sú sprevádzané pokynmi, či sankciami zaväzujúcimi alebo motivujúcimi zmluvných partnerov dodržiavať stanovené ceny pre ďalší predaj (napr. poskytovaním zliav alebo iných výhod) sú podľa zákona vo všeobecnosti zakázané. Ak je zmluvný partner motivovaný dodržiavať stanovenú cenu, môže dôjsť k zníženiu intenzity súťaže na danom trhu, čo môže mať následne negatívny dopad na konečného spotrebiteľa, nakoľko dochádza k zníženiu cenovej konkurencie na trhu. 
(110)	Dohody o určení cien pre ďalší predaj tak znemožňujú odberateľom slobodne rozhodnúť o výške ceny za ktorú budú tovar ďalej predávať. Zároveň bránia jednak odberateľovi a jednak konečnému spotrebiteľovi určitou mierou profitovať z ceny, ktorá by zodpovedala aktuálnej konkurenčnej situácii na trhu. Určenie ceny ďalšieho predaja tak spravidla v konečnom dôsledku vedie k navýšeniu ceny tovaru pre konečného spotrebiteľa oproti cene, ktorá by sa vygenerovala v plne konkurenčnom prostredí.

6.3.	Trvanie Dohody
(111)	Dohoda distribučného (obchodného) franchisingu bola uzatvorená medzi FM Group World, Sp.k. a FM Group Sl, s.r.o. dňa 29.12.2006 s účinnosťou od 01.01.2007. Rovnako začali platiť aj Všeobecné pravidlá člena predajnej siete FM Group. Dňa 02.10.2009 účastníci konania podpísali Dodatok k Dohode účinný od okamihu jeho podpisu zmluvnými stranami, ktorým bolo ustanovenie obmedzujúce súťaž z Dohody odstránené. Zároveň boli prepracované Všeobecné pravidlá tak, aby boli v súlade so súťažným právom. Na základe uvedeného úrad trvanie dohody vymedzil časovým úsekom od 01.01.2007 do 02.10.2009.

Viď Spis, Príloha č. 58, 60 a 61.

6.4.	Záver
(112)	Úrad záverom konštatuje, že predmetná Dohoda a Všeobecné pravidlá obsahujú ustanovenia, ktoré mali za cieľ obmedzenie súťaže, pričom ich obsahom je stanovenie ceny ďalšieho predaja a ktoré sú podľa § 4 ods. 3 písm. a) zákona zakázané. 
(113)	Úrad zároveň, vzhľadom na to, že ustanovenia obsiahnuté v § 2 ods. 7 Dohody a [obchodné tajomstvo FM Group Sl, s.r.o.] je možné oddeliť od ostatného obsahu, konštatuje, že Dohoda a Všeobecné pravidlá sú zakázané len v týchto častiach.

6.5.	Dopady na súťaž
(114)	Úrad posudzoval mieru skutočných dopadov na súťaž, pričom vychádzal z predpokladu, že niektoré typy dohôd, čo vyplýva zo samotnej ich povahy, vzhľadom na prevod práv duševného vlastníctva alebo ich postúpenie na použitie kupujúcim, majú schopnosť efektívnejšie zabezpečiť použitie, predaj alebo ďalší predaj tovaru alebo služieb. K dohodám tohto typu patria aj franchisingové dohody. V prípade, ak takáto dohoda obsahuje určenie cien pre ďalší predaj, vzťahuje sa na ne rovnaký režim ako na ostatné dohody zo zákona zakázané. Avšak vzhľadom na jej špecifickosť je dohoda tohto typu zvyčajne podrobená ďalšej analýze v jej ekonomickom kontexte, najmä z hľadiska relevantného trhu ku ktorému sa vzťahuje. V uvedenom kontexte a z hľadiska dopadov na súťaž tak úrad bral do úvahy nasledovné zistené skutočnosti.
a)	Vo všeobecnosti možno konštatovať, že predmetná Dohoda spôsobom organizácie predaja tovaru – kozmetiky FM, ktorý predstavuje kombináciou franchisy a sytému priameho predaja, vytvára mimoriadne efektívny nástroj „dopravy tovaru“ od výrobcu ku konečnému spotrebiteľovi. Spája tak výhody franchisingu (poskytnutie know-how, značky, overeného obchodného konceptu) so skrátením distribučného reťazca a znížením nákladov (dopravných, reklamných a prevádzkových) na minimum.
b)	Nízky obrat účastníka konania FM Group World, Sp.k. dosiahnutý predajom kozmetiky FM na relvantnom trhu SR. V roku 2008, teda v roku ktorý je určujúci pre uloženie pokuty, dosiahol FM Group World na území SR obrat vo výške 36 257 tis. Sk, Jeho podiel na relevantnom trhu, ako už bolo uvedené vyššie, bol 2,80%. Úrad analyzoval postavenie dodávateľa – FM Group World, Sp.k. – na relevantnom trhu SR v porovnaní s priamymi konkurentmi. Dvaja najväčší konkurenti – spoločnosť AVON a spoločnosť Oriflame – majú na vymedzenom relevantnom trhu spoločný podiel takmer 80%, pričom na trhu existujú minimálne ďalší štyria konkurenti, ktorí majú podiel na trhu vyšší ako podnikateľ FM Group World, Sp.k. Možné zníženie vnútroznačkovej súťaže je tak v dostatočnej miere vyvážené silnou pozíciou konkurencie. Vzhľadom k rozvinutej súťaži medzi značkami na relevantnom trhu považuje úrad dopad reálneho konania FM Group World, Sp.k. a FM Group Sl, s.r.o. za nízky.
c)	Dodávky kozmetiky formou priameho predaja sa podľa zistení úradu realizujú plošne a v širokej škále značiek, kvalitatívnych charakteristík, rôznych cenových reláciách, či rôznych baleniach, a to na celom území Slovenska viacerými spoločnosťami. Dostupnosť kozmetiky nie je z tohto dôvodu z hľadiska uspokojenia potrieb spotrebiteľa na území Slovenska ničím limitovaná.
(115)	Na základe vyššie uvedeného úrad dospel k záveru, že skutočný dopad dohody účastníkov konania o priamom určení cien pre ďalší predaj na hospodársku súťaž bol nízky, avšak potenciál narušenia súťaže existoval. Cenové ustanovenia obsiahnuté v predmetnej Dohode vo Všeobecných pravidlách tak boli spôsobilé narušiť hospodársku súťaž, pretože motivovali distribútorov predávať kozmetiku FM za rovnakú, dopredu stanovenú cenu, čím bola súťaž medzi distribútormi eliminovaná a tým bola tiež znížená výhoda plynúca pre konečného spotrebiteľa, napr. v podobe nižšej ceny, ako výsledku súťaže medzi distribútormi pôsobiacimi v predajnej sieti FM Group Sl, s.r.o.

7.	Námietky účastníkov konania

(116)	Listom zo dňa 03.12.2009 bola účastníkom konania v zmysle § 33 zákona doručená výzva pred vydaním rozhodnutia.

Viď Spis, Príloha č. 64 a 65

(117)	Vo svojej odpovedi na výzvu zo dňa 03.12.2009 spoločnosť FM Group Sl, s.r.o. nevyjadrila žiadne námietky a oznámila, že sa v plnom rozsahu pridržiava svojich doterajších vyjadrení.

Viď Spis, Príloha č. 66

(118)	Spoločnosť FM Group World, Sp.k. sa k výzve úradu nevyjadrila.

8.	Uloženie pokuty 

(119)	Podľa § 38 ods. 1 zákona za porušenie ustanovenia § 4 ods. 1 zákona uloží úrad pokutu podnikateľovi do 10% z obratu podľa § 10 ods. 3 zákona za predchádzajúce uzavreté účtovné obdobie a podnikateľovi, ktorý za predchádzajúce účtovné obdobie dosiahol obrat do 333 eur alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 330 000 eur.
(120)	Podľa § 38 ods. 4 zákona je predchádzajúcim účtovným obdobím rok predchádzajúci roku, v ktorom je vydané rozhodnutie úradu, alebo ak nie sú dostupné údaje za tento rok, potom rok predchádzajúci tomuto roku.
(121)	Úrad pri ukladaní pokuty postupoval podľa § 38 ods. 10 zákona, podľa ktorého úrad pri ukladaní pokuty posudzuje závažnosť a dĺžku porušovania ustanovení tohto zákona. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.
(122)	Z vyššie uvedeného vyplýva, že úrad hodnotí protiprávne konanie podľa kritérií určených v § 38 ods. 10 zákona, pričom hodnotenie deliktu z pohľadu jednotlivých kritérií sa vykonáva v súlade so zásadou správnej úvahy. Úrad je viazaný hornou hranicou na uloženie pokuty do 10% z celkového obratu za predchádzajúce uzavreté účtovné obdobie.   
(123)	V súlade s Metodickým pokynom na ukladanie pokút (ďalej len „Metodický pokyn“), úrad ako východisko pri určení pokuty berie tzv. relevantný obrat podnikateľa. Pod relevantným obratom sa rozumie obrat (bez daní) dosiahnutý podnikateľom z predaja tovarov a služieb, ktorých sa narušenie alebo obmedzenie súťaže priamo alebo nepriamo dotýka, a to na vymedzenom priestorovom relevantnom trhu. Pri výpočte relevantného obratu úrad zvyčajne vychádza z údajov o predajoch realizovaných podnikateľom za posledné uzavreté účtovné obdobie, v ktorom sa podnikateľ zúčastnil na protisúťažnom konaní. 
(124)	Podľa Metodického pokynu sa základná výška pokuty stanoví na základe súčinu relevantného obratu a percenta určeného na základe závažnosti porušenia zákona (v rozsahu do 30%), pričom sa následne tento súčin prenásobí počtom rokov, počas ktorých k porušovaniu zákona dochádzalo.

8.1.	Relevantný obrat
(125)	Predchádzajúcim účtovným obdobím pred rokom vydania rozhodnutia je rok 2008. V roku 2008 celkový obrat podnikateľa FM Group World, Sp.k. bol 1 039 604 tis. Sk a celkový obrat podnikateľa FM Group Sl, s.r.o. bol 62 094 tis. Sk. 

Údaje poskytnuté v poľských zlotých boli prerátané na slovenské koruny priemerným denným výmenným kurzom 7,266 SKK:1 PLN, zverejneným NBS v relevantnom období, tzn. k 31.12.2008.

(126)	 Relevantný obrat podnikateľa FM Group World, Sp.k., úrad stanovil ako súčet obratu dosiahnutého z predaja kozmetických výrobkov – Kozmetiky FM podnikateľovi FM Group Sl, s.r.o. na území SR, ktorý v roku 2008 bol 23 506 tis. Sk, a franchisingového poplatku, ktorý vyplatil podnikateľ FM Group Sl, s.r.o. podnikateľovi FM Group World, Sp.k. a ktorý bol 12 751 tis. Sk. Celkový relevantný obrat podnikateľa FM Group World, Sp.k. v roku 2008 tak bol vo výške 36 257 tis. Sk. Relevantným obratom podnikateľa FM Group Sl, s.r.o. je obrat dosiahnutý z predaja kozmetických výrobkov – Kozmetiky FM v ním organizovanej predajnej sieti na území SR. Relevantný obrat je v tomto prípade totožný s celkovým obratom dosiahnutým účastníkom konania za predchádzajúce uzavreté účtovné obdobie, tzn. vo výške 62 094 tis. Sk.

8.2.	Závažnosť porušenia
(127)	Pri stanovení výšky pokuty úrad v prvom rade hodnotí závažnosť porušenia zákona. Ako už bolo uvedené vyššie, pri posudzovaní závažnosti porušovania sa berie do úvahy najmä jeho povaha, skutočný dopad na trh a tam, kde je to účelné, veľkosť relevantného trhu. Posudzovaná praktika, stanovenie ceny ďalšieho predaja, je ako vertikálne obmedzenie vo všeobecnosti zakázané a svojou povahou sa radí medzi závažné porušenie zákona, avšak z hľadiska dopadov na trh býva negatívny dopad takýchto obmedzení spravidla menej závažný ako u kartelových dohôd. Dopad na trh a teda aj rozsah poškodenia súťaže v prípade implementácie podobných ustanovení v zmluvách spravidla závisí od postavenia podnikateľov a intenzity súťaže na vymedzenom relevantnom trhu. 
(128)	V predmetnom prípade v súvislosti s hodnotením dopadov na trh úrad konštatuje, že vzhľadom na povahu dohody (franchisingová dohoda), nízky podiel dodávateľa – FM Group World, Sp.k. a vysokú intenzitu medziznačkovej súťaže na relevantnom trhu, nemá predmetná Dohoda a Všeobecné pravidlá pri ich praktickej realizácii výraznejší dopad na trh v zmysle, že by negatívne ovplyvňovali štruktúru ponuky a dopytu na vymedzenom relevantnom trhu (zníženie počtu subjektov) alebo nejakým spôsobom obmedzovali výber spotrebiteľa. Úrad zároveň u oboch účastníkov konania prihliadal ku skutočnosti, že i napriek tomu, že finančná zainteresovanosť distribútorov pôsobiacich v predajnej sieti FM Group Sl, s.r.o. motivovala distribútorov stanovené ceny dodržiavať, ich dodržiavanie nebolo žiadnym spôsobom vynucované.
(129)	Úrad konštatuje, že posudzovaná praktika sa svojím charakterom nedá zaradiť medzi najzávažnejšie praktiky. Jej skutočný dopad na trh bol obmedzený vzhľadom na skutočnosti uvedené v predchádzajúcom bode. Vzhľadom na uvedené skutočnosti úrad zhodnotil, že išlo o menej závažné porušenie zákona a stanovil percento pokuty na základe závažnosti v dolnej hranici možného rozpätia.
 
8.3.	Stanovenie základnej výšky pokuty
(130)	Na základe zhodnotenia závažnosti stanovil úrad pre podnikateľa FM Group World, Sp.k., ako poskytovateľa práv duševného vlastníctva a overeného podnikateľského konceptu a z tohto dôvodu určujúcu a silnejšiu stranu zmluvného vzťahu, percento na základe závažnosti vo výške 0,4% z relevantného obratu a pre  podnikateľa FM Group Sl, s.r.o., ako nadobúdateľa franchisy a subjektu, ktorý má možnosť využívať know-how, značku a overený podnikateľský koncept bez potreby významnejších investícií a vystupuje tak smerom k jeho poskytovateľovi v postavení prijímateľa a teda subjektu akceptujúceho stanovené zmluvné podmienky, percento závažnosti vo výške 0,2%. V súlade s Metodickým pokynom tak úrad prenásobil relevantný obrat podnikateľa FM Group World, Sp.k. koeficientom závažnosti 0,4% a relevantný obrat podnikateľa FM Group Sl, s.r.o. koeficientom 0,2%.
(131)	Úrad následne stanovil dĺžku porušovania zákona. Podľa Metodického pokynu sumu pokuty určenú na základe závažnosti úrad prenásobil počtom rokov trvania porušovania zákona. 
(132)	Porušovanie zákona trvalo od 01.01.2007 do 02.10.2009, kedy účastníci konania podpisom Dodatku k Dohode ustanovenia obmedzujúce súťaž z predmetnej Dohody a Všeobecných pravidiel odstránili. Vzhľadom na skutočnosť, že porušovanie trvajúce dlhšie ako 6 mesiacov sa pokladá za porušenie trvajúce jeden celý rok, obdobie porušovania zákona v predmetnom konaní úrad vyhodnotil ako obdobie 3 rokov. V súlade s Metodickým pokynom tak úrad pokutu stanovenú na základe závažnosti prenásobil dĺžkou porušovania, ktoré trvalo 3 roky. 
(133)	Na základe vyššie uvedených skutočností úrad stanovil základnú výšku pokuty pre podnikateľa FM Group World, Sp.k. vo výške 14 442,- eur a pre podnikateľa FM Group World Sl, s.r.o. vo výške 12 367,- eur.

8.4.	Zníženie základnej čiastky pokuty
(134)	Vzhľadom k vyhláseniu účastníkov konania, ktoré je bližšie uvedené v časti 3.3. rozhodnutia úrad pristúpil k uznaniu týchto skutočností ako poľahčujúcich okolností a znížil obom účastníkom konania základnú výšku pokuty určenú po zohľadnení závažnosti a dĺžky trvania porušovania zákona o 50 %. 
(135)	Na základe uvedeného konečná výška pokuty uložená podnikateľovi FM Group World, Sp.k. je vo výške 7 221,- eur a konečná výška pokuty uložená podnikateľovi FM Group Sl, s.r.o. je vo výške 6 183,- eur. 
(136)	V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v tomto rozhodnutí uvedené v eurách a súbežne sa na informatívne účely uvádzajú aj peňažné sumy v slovenských korunách, a to podľa konverzného kurzu 1 EUR = 30,1260 SKK a ďalších pravidiel pre prechod na euro.
(137)	Pokuta uložená úradom nepresahuje v prípade účastníka konania FM Group World, Sp.k. zákonom stanovenú maximálnu hranicu 10% z obratu účastníka konania za predchádzajúce uzavreté účtovné obdobie.
(138)	Pokuta uložená úradom nepresahuje v prípade účastníka konania FM Group Sl, s.r.o. zákonom stanovenú maximálnu hranicu 10% z obratu účastníka konania za predchádzajúce uzavreté účtovné obdobie.
(139)	Vzhľadom na zistený skutkový stav a vyššie uvedené skutočnosti úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov rozklad proti tomuto rozhodnutiu môže byť podaný Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru dohôd obmedzujúcich súťaž, Drieňová 24, 826 03 Bratislava, v lehote do 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

Ing. Ján Šufliarsky
                                                riaditeľ odboru dohôd obmedzujúcich súťaž

Rozhodnutie sa doručí:

Mgr. Andrej Šoltýs
advokát 
Prievozská 4/A
821 09 Bratislava 

Advokátska kancelária 
JUDr. Ján Mrázovský & Michaela Kojtalová, s.r.o. 
Mariánske nám. č. 2
010 01 Žilina